BN JANJI SOKONG USUL PERCAYA TERHADAP PM

BN mendukung Perlembagaan Negara dan Menjunjung Titah Yang Di-Pertuan Agong
1. Alhamdulillah kemelut pelantikan Perdana Menteri telah diselesaikan secara arif lagi bijaksana oleh Kebawah Duli Yang Maha Mulia Seri Paduka Baginda Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah dengan telus dan berwibawa.
2 Pertimbangan ini berlunaskan perlembagaan negara berdasarkan peruntukan mengikut Perkara 43(2)(a) menetapkan dua syarat lantikan Perdana Menteri.
“Pertama, seseorang itu hendaklah ahli Dewan Rakyat, maksudnya seseorang itu memenangi kerusi Parlimen pada Pilihan Raya Umum (PRU).
“Kedua, seseorang itu hendaklah pada hemat Yang di-Pertuan Agong mendapat kepercayaan majoriti Ahli Dewan Rakyat.
Maka, baginda perlu berkeyakinan dalam keputusan bahawa seseorang itu mempunyai kepercayaan majoriti Ahli Dewan Rakyat.
3. Terdapat pelbagai proses dilakukan secara ketat bagi memenuhi kriteria tersebut termasuk memanggil mengadap ketua-ketua blok parti.
4. BN mula-mula membuat keputusan untuk menjadi pembangkang, kemudian berkecuali dan akhirnya menyerahkan 30 kerusi untuk pertimbangan kebijaksanaan Yang Dipertuan Agong untuk menentukannya. Begitu juga GPS dan GRS.
5. Hal ini berlaku selepas Yang Dipertuan Agong menitahkan semua 30 Ahli Parlimen Barisan Nasional (BN) supaya menyokong dan mengambil bahagian dalam kerajaan yang bukan diterajui oleh Perikatan Nasional bagi memastikan sebuah kerajaan yang stabil dan makmur dapat dibentuk.
Maka BN menjunjung titah tersebut dan meletakkan kepentingan negara mengatasi kepentingan individu dan parti.
BN tidak mahu berpolitik sepanjang masa dan ingin memfokuskan masalah ekonomi rakyat yang perlu ditangani bersama.
6. Sebelum itu, Mesyuarat Majlis Kerja Tertinggi (MKT) Umno bersetuju untuk menyertai Kerajaan Perpaduan atau apa-apa bentuk kerajaan lain yang dimasyhurkan Yang di-Pertuan Agong.
7. Apabila BN bersetuju menjunjung titah Yang di-Pertuan Agong, maka proses-proses berkaitan dilaksanakan oleh pihak Istana Negara.
Perbincangan Khas Raja-Raja Melayu di Istana Negara berkaitan pembentukan Kerajaan Persekutuan dan pelantikan Perdana Menteri ke-10 turut diadakan bagi memastikan ketelusan berlangsung sebelum memuktamadkan keputusan.
8. Apabila pelantikan Perdana Menteri ke-10 sudah diperkenan oleh Yang di-Pertuan Agong, maka semua pihak perlu menghormati keputusan dan kebijaksanaan tersebut.
9. Tidak perlu lagi pihak mempertikaikan keputusan pelantikan oleh Yang di-Pertuan Agong dan Istana Negara. Janganlah umpama rumah siap, pahat berbunyi.
10. Marilah kita sama-sama menjunjung titah dan menghormati perkenan pelantikan oleh Yang di-Pertuan Agong berdasarkan perlembagaan negara.
11. Kita perlu bergerak ke depan dan bersama-sama membina negara ke arah kemakmuran dan kestabilan.
12. Berdasarkan prinsip menjunjung titah menghormati pelantikan Perdana Menteri ke-10 oleh Yang di-pertuan Agong, Insya Allah BN akan menyokong usul undi percaya kepada Perdana Menteri agar keabsahan Perdana Menteri dimuktamadkan dan pihak yang cuba mempertikai akan senyap.
13. Walaupun ada pihak mengatakan ini langkah berisiko Perdana Menteri baharu, namun inilah proses demokrasi yang perlu dilalui dan BN akan terus menyokong penuh sebagai tanda menjunjung titah Yang di-Pertuan Agong bagj menyokong pembentukan kerajaan baharu ini.
AHMAD ZAHID HAMIDI
Presiden UMNO/Pengerusi BN
27 November 2022.

4

3

votes
Article Rating
Kongsikan artikel ini


PERANAN BESAR ZAHID HAMIDI DALAM PEMBENTUKAN KERAJAAN PERPADUAN

Oleh: Shahbudin Embun
Setinggi tinggi tahniah diucapkan kepada YAB Dato’ Seri Anwar Ibrahim kerana telah dinobatkan sebagai Perdana Menteri Malaysia kesepuluh.
Jalan perjuangan yang penuh berliku akhirnya membuahkan hasil.
Tahniah juga kepada yang telah berjaya meredakan pergolakan politik tanahair setelah lebih empat tahun dalam keadaan bercelaru.
Mengimbas kembali selesai pilihanraya umum ke 15, prestasi terburuk BN dalam sejarah politik tanahair menyaksikan parti tersebut hanya memperolehi 30 kerusi parlimen sahaja. DUN Perak dan Pahang tumbang.
Tiada parti yang berjaya memperolehi majoriti mudah 112 di dewan rakyat untuk menubuhkan kerajaan persekutuan. ‘Hung Parliament’ ini berlarutan 5 hari tapi sebelum segalanya berakhir dengan harmoni. Kerajaan perpaduan berjaya ditubuhkan.
Inisiatif tertubuhnya kerajaan ini adalah dengan titah perkenan YD Agong kepada semua parti politik mengutamakan kepentingan negara dengan mencari titik persamaan antara satu sama lain.
Peranan besar Presiden UMNO dan Pengerusi BN tidak dapat dinafikan. Tanpa Zahid Hamidi, tak mungkin kerajaan perpaduan ini dapat direalisasikan.
Zahid berjaya membawa secara ‘en block’ kesemua 30 ahli parlimen BN menyokong Anwar Ibrahim sebagai PM 10.
Inisiatif Zahid ini kemudian dituruti oleh GPS dan GRS. Hasilnya kerajaan perpaduan ini mendapat sokongan 2/3 majoriti di parlimen dengan pengesahan undi percaya pada 19 Dis akan datang.
Tanpa Zahid Hamidi, hampir tidak mungkin Anwar Ibrahim diangkat sebagai Perdana Menteri ke 10 yang mengetuai kerajaan perpaduan.
Sebagai membalas peranan besar dan jasanya, adalah wajar beliau diberikan tempat yang sepatutnya dalam kerajaan yang bakal dibentuk.
==================================
# Nota – Shahbudin Embun adalah seorang penganalisis politik yang tidak asing lagi dan merupakan sahabat saya sejak puluhan tahun lagi.
Beliau kerap memberi pandangan mengenai perlembangn politik semasa sama ada melalui akhbar atau televisyen.
Selain kami mempunyai nama yang sama, kami berdua juga pernah digandingkan dalam program bual bicara di Bernama TV beberapa tahun sebelum ini di mana beliau pro UMNO, manakala saya pro PH.
Dengan terbentuknya kerajaan perpaduan ini, secara tidak langsung meletakkan kami berdua sekarang ini dalam landasan yang tidak lagi berbeza iaitu untuk sama-sama menpertahankan kerajaan pimpinan Anwar Ibrahim yang ditunjangi PH, BN, GPS, GRS, Warisan, Muda serta juga Bebas. –
ShahbudinHusin 27/11/2022.

5

1

vote
Article Rating
Kongsikan artikel ini


BELAJAR DAN IKTIBAR DARIPADA KEJAYAAN ANWAR

Tidak ada mana-mana Perdana Menteri yang sampai ke jawatan itu sebelum ini pernah melalui laluan sesukar seperti Anwar Ibrahim.
Dipecat pada 1998 ketika hanya setapak lagi untuk melangkah duduk di kerusi Perdana Menteri, kemudian berjuang melalui parti baru selama 24 tahun tanpa henti dengan pengalaman dipenjara, difitnah, diaibkan, dipukul setengah mati, dikhianati, dimungkiri janji dan diejek dengan gelaran PM tepi – apa yang dilalui Anwar bukan calang-calang orang mampu menghadapinya.
Seorang veteran UMNO, hampir 10 tahun dulu pernah berkata, jika dirinya melalui cabaran seperti Anwar itu, sudah lama beliau memilih jalan bersara.
Hari ini, dengan dikira lengkap semua pengalaman manis, pahit, sedih dan duka telah dilaluinya, Anwar akhirnya berjaya juga menduduki kerusi Perdana Menteri.
Apa yang kita boleh belajar daripada pencapaian Anwar sekarang ini?
https://shahbudindotcom.net/wp-content/uploads/2022/11/88743f18-e29f-40d1-ace9-111f9b4e8441.mp4
Sekurang-kurangnya ada tiga sifat yang dimiliki Anwar yang mendorong kepada kejayaannya menjadi Perdana Menteri.
Pertama, cekal dalam usaha dan terus berusaha tanpa henti dan tanpa kenal erti penat.
Kedua, sabar dan tidak mudah mengalah, meski banyak kegagalan menghambatnya di pertengahan jalan.
Ketiga, pemaaf dan tidak berdendam dengan sesiapa saja yang pernah melukakannya.
Sementara kecekalannya berusaha itu memang dikagumi kawan serta lawan, sebaliknya sifat sabar dan pemaaf beliau yang luar biasa dan tidak berdendam itu kadangkala merimaskan sahabat-sahabat yang dekat dengannya.
Usaha beliau berkempen dan menjelajah dari satu negeri ke satu negeri dengan enam hingga tujuh prpgram setiap hari dalam fasa kempen PRU15 baru-baru serta dalam usianya sudah mencecah 75 tahun sekarang ini, harus diakui bahawa bukan sebarangan orang ada tenaga dan upaya melakukannya.
Berusaha seolah-olah tiada rasa penat itu, kita yang melihatnya ke sana sini saja pun kadangkala sudah penat dibuatnya.
Ketika diserang dan dikhianati, terutama oleh rakan parti sendiri, kerapkali Anwar hanya memilih untuk bersabar daripada membalas balik pengkhianatan tersebut.
Kesabaran luar biasa yang dimilikinya itu sehingga diungkapkan sebagai “sabar tahap dewa”.
Dalam hal pemaaf pula, tidak sedikit di antara mereka yang dekat dengannya mengeluh dengan sifat Anwar itu lantaran mereka melihat banyak musuh boleh dengan mudah berbaik semula dengannya.
Ketika menerima baik musuh yang ingin datang berbaik dengannya, Anwar kadangkala lamgsung tidak memperlihatkan beliau pernah disakiti oleh mereka.
Sebenarnya, mereka yang bimbang dengan sidatnya yang terlalu pemaaf itu adalah semata-mata tidak mahu beliau ditikam buat kali kedua oleh orang yang sama, bukan kerana ada perasaan-perasaan yang lain seperti dengki dan sebagainya.
Dari segi kesetiaan dan mengekalkan hubungan dengan sahabat-sahabat lama, Anwar memang tidak pernah meminggirkan mereka, cuma sifatnya yang terlalu mudah berbaik dengan musuh itu kadangkala menimbulkan kebimbangan kepada laluan cita-citanya mungkin sentiasa terhalang.
Sekarang ini dengan Anwar akhirnya berjaya menduduki kerusi Perdana Menteri ke-10, sesuai dengan tarikh lahirnya pada 10 Ogos, selain dengan izin Tuhan, cekal berusaha, sabar dan pemaaf itulah yang diyakini merupakan antara yang memudahkan laluannya.
Berusaha dan terus berusaha memang merupakan tangga kejayaan, sementara jika disertai sama sifat sabar serta pemaaf, ia bererti pertolongan Tuhan sentiasa tidak jauh daripada cita-cita yang ingin dikejar itu. –
ShahbudinHusin 28/11/2022.

4.4

8

votes
Article Rating
Kongsikan artikel ini


TANGKAP SEGERA PENGHASUT DAN PENDERHAKA RAJA SEPERTI HADI AWANG, MULAKAN DENGAN LAPORAN POLIS BESAR-BESARAN

Belum sampai seminggu Anwar Ibrahim mengangkat sumpah sebagai Perdana Menteri, pelbagai hasutan dan cubaan menggugat kestabilan kerajaan sudah bertebaran di media sosial.
Termasuk berbuat demikian ialah Presiden Pas, Hadi Awang sendiri yang mempertikaikan keabsahan kerajaan dengan membuat kiasan dengan permainan bolasepak.
Menulis di laman media sosialnya, beliau yang sudah tentu kehilangan jawatan duta makan gaji buta ke Timur Tengah berkata, walaupun keputusan sudah ada kemenangan untuk satu pihak, ada mata dan gol, tiba-tiba pengadil menambah masa kecederaan untuk memberi peluang kepada mereka yang jelas kalah supaya boleh menang dengan apa cara sekalipun.
Kenyataan Hadi itu dibuat empat hari selepas Yang di-Pertuan Agong melantik Pengerusi PH, Anwar sebagai Perdana Menteri ke-10 Malaysia.
Meskipun tulisan beliau itu berbentuk kiasan, tetapi adalah jelas dan tidak sukar difahami ia berkaitan perlantikan Perdana Menteri dan merupakan suatu tindakan biadap dan penghinaan kepada Agong.
Hakikatnya, tiada pemenang telah diumumkan dan tiada tambahan masa kecederaan diberikan dalam soal perlantikan Perdana Menteri sebelum pengumuman jawatan itu diserahkan kepada Anwar.
Rezeki jawatan itu tidak jatuh kepada Mahiaddin Md Yasin yang merupakan sekutu Hadi adalah kerana Pengerusi PN itu dengan sombong menolak titah Agong agar dibentuk sebuah kerajaan perpaduan.
Jika Mahiaddin setuju dengan titah cadangan Agong berkaitan kerajaan perpaduan, tidak mustahil peluangnya masih terbuka untuk beliau memegang jawatan Perdana Menteri.
Ia boleh berlaku sama ada disebabkan sokongan yang lebih diperolehinya daripada Ahli-Ahli Parlimen BN, GPS dan GRS berbanding Anwar atau melalui kaedah penggiliran jawatan Perdana Menteri dengan Pengerusi PH itu.
Tetapi, berikutan Mahiaddin begitu sombong dan bongkak menolak titah cadangan Agong itu, maka itulah akhirnya menyebabkan UMNO dan GPS, diikuti GRS memberi sokongan kepada Anwar untuk mengetuai kerajaan perpaduan.
Jadi, di mana asasnya Hadi boleh menulis bahawa pemenangnya sudah ada, ada gol dan mata tetapi kemenangan itu dinafikan kerana Agong menambah masa kecederaan?
Dengan sahih dan tanpa keraguan, tulisan Hadi itu adalah berunsur hasutan, suatu fitnah jahat, menyemarakkan kebencian, menghina dan derhaka kepada Agong.
Beliau harus disiasat dan dihukum atas tindakannya yang biadap itu dan untuk memudahkan proses ke arah itu, mesti ada pihak yang tampil membuat laporan polis terlebih dahulu.
Begitu juga dengan banyak hantaran lain di media sosial yang cuba mengggambarkan seolah-olah dengan adanya DAP dalam kerajaan sekarang ini, maka gerakan menyebarkan agama Kristian akan berkembang dengan seluas-luasnya.
Ini juga adalah fitnah jahat yang jelas cuba menggugat ketenteraman awam kerana di Pulau Pinang, sudah puluhan tahun DAP menerajui kerajaan negeri itu, tiada sedikit pun berlaku sebarang gerakan yang cuba digambarkan itu.
Realitinya, semua gambaran jahat itu adalah hasil jiwa kacau kerana hilang jawatan, hilang gaji dan parti yang disokong gagal menjadi kerajaan.
Namun, berikutan apa yang dilakukan tersebut sudah sampai ke tahap melampau, menggugat ketenteraman awam serta menghina Agong selaku ketua negara, ia tidak harus dibiarkan begitu saja.
Sesuatu mesti dilakukan, kalau boleh mulakan dengan laporan polis secara besar-besaran agar tindakan yang segera dan sesuai dapat diambil oleh pihak berkuasa.
Kerajaan perpaduan ini tidak harus membiarkan sebarang elemen kebencian, perkauman, sentimen agama menjadi bahan fitnah murahan yang boleh menggugat kestabilan dan akhirnya menyebabkan rakyat terus tidak dapat dibela.
– ShahbudinHusin 28/11/2022.

4

7

votes
Article Rating
Kongsikan artikel ini


LANTIK ZAHID HAMIDI SEBAGAI TPM HANYA MUDARAT KECIL BERBANDING MUDARAT BESAR KERAJAAN MUNGKIN TUMBANG JIKA TIDAK MELANTIKNYA

Ketika ini isu yang paling menjadi bualan susulan terbentuknya kerajaan perpaduan yang mula-mula disokong BN ialah sama ada wajar atau tidak Presiden UMNO merangkap Pengerusi BN, Ahmad Zahid Hamidi dilantik sebagai Timbalan Perdana Menteri.
Di satu pihak merasakan, berdasarkan hireaki serta kedudukannya dalam parti, beliaulah yang paling wajar diberikan jawatan tersebut.
Lebih daripada itu, sebagaimana semua orang tahu, peranan dan sumbangan serta keteguhan jiwa Zahid Hamidi mahu bersama dengan PH berbanding sebahagian Ahli Parlimen lain dalam BN yang lebih condong kepada PN, ia merupakan satu lagi kewajaran yang tidak boleh diketepikan begitu saja.
Dalam politik, malah dalam kehidupan seharian pun, berbudi, membalas budi dan mengenang budi adalah resam kehidupan yang terpuji.
Di satu pihak lain pula merasakan tidak wajar sama sekali Zahid Hamidi dilantik menjadi Timbalan Perdana Menteri kerana beliau masih ada kes mahkamah yang belum selesai.
Beberapa pemimpin PKR turut memberi pandangan berkenaan ketidakwajaran itu.
Mereka berhujah, jika itu berlaku, ia bukan saja mencemarkan kerajaan pimpinan Anwar nanti dan mendedahkan kepada kecaman ramai, bahkan agak memalukan kerajaan jika seorang Timbalan Perdana Menteri kerap berulang alik ke mahkamah untuk membersihkan dirinya.
Pihak ini berpendapat, selagi kesnya tidak selesai, Zahid Hamidi harus diletakkan di bangku simpanan terlebih dahulu dan hanya setelah didapati tidak bersalah, barulah beliau boleh dibawa masuk sebagai antara pemain utama dalam kabinet.
Dalam soal ini, ada dua isu yang saling berkait dengannya iaitu pertama, rule of law atau kedaulatan undang-undang yang perlu dipertahankan dan kedua, kedudukan masa depan kerajaan perpaduan.
Dari segi undang-undang, melantik seseorang yang masih ada kes dalam perbicaraan bukan merupakan suatu kesalahan atau perkara yang tidak boleh dilakukan.
Prinsip keadilan mengatakan, seseorang itu tidak dianggap bersalah sehingga dibuktikan bersalah oleh mahkamah dan menjatuhkan hukuman sebelum mahkamah berbuat demikian adalah suatu bentuk ketidakadilan.
Dalam kes Zahid Hamidi, memang benar beliau sedang dibicarakan, tetapi belum lagi didapati bersalah oleh mahkamah.
Kerajaan PN pimpinan Mahiaddin Md Yasin, seterusnya kerajaan Keluarga Malaysia yang diterajui oleh Ismail Sabri Yaakob juga pernah merestui pemimpin yang masih ada kes mahkamah dilantik ke jawatan utama dalam kerajaan iaitu Bung Mokhtar Radin sebagai Timbalan Ketua Menteri Sabah pada pada September 2020 yang lalu dan sehingga sekarang beliau masih memegang jawatan berkenaan.
Jika ada yang mahu bising nanti, kenapa ketika Bung Mokhtar dilantik dulu, tiada sesiapa terutama pemimpin Bersatu dan Pas yang berteriak membuat bantahan?
Perkara asas yang paling penting untuk dipertahankan ialah kerajaan mesti tidak campurtangan dalam kes beliau dan mahkamah mesti diberi jaminan untuk bertindak bebas membuat keputusan berdasarkan bukti serta keterangan yang dibentangkan..
Anwar dalam hal ini, jika memutuskan untuk melantik Zahid Hamidi sebagai Timbalan Perdana Menteri, ia bukan saja tidak bercanggah dengan rule of law dan prinsip keadilan yang disebutkan tadi, malah beliau harus kekal berpegang teguh kepada janjinya sejak puluhan tahun lagi untuk tidak campurtangan sama sekali dalam sistem kehakiman.
Jika itu dapat dibuktikan dan diyakinkan kepada rakyat, tiada apa-apa yang perlu dibimbingkan dengan termenjadinya Zahid Hamidi sebagai Timbalan Perdana Menteri.
Biarkan Zahid Hamidi menghadapi kesnya bersama pasukan peguamnya, cuma jika akhirnya didapati bersalah, beliau tiada pilihan lain selain mesti berundur dan meletakkan jawatannya.
Yang kedua, apa yang Anwar mesti fikirkan dan semua orang dalam PH harus rasional dalam berfikir ialah pemilihan UMNO akan berlangsung dalam tempoh enam bulan akan datang dan kiranya kepimpinan UMNO bertukar tangan, kedudukan kerajaan perpaduan ini juga bakal tergugat.
Dengan memberikan Zahid Hamidi jawatan kedua dalam kerajaan, ia bukan saja membantu beliau lebih mudah mengekalkan jawatannya sebagai Presiden UMNO, malah lebih penting dapat memastikan kerajaan perpaduan ini kekal memerintah negara.
Dalam erti kata kata lain, di sebalik kes mahkamah yang sedang dihadapinya, melantik beliau sebagai Timbalan Perdana Menteri hanyalah mudarat kecil kecil saja berbanding jika tidak diberikan apa-apa jawatan dan kemudian gagal mempertahankan jawatannya, mudarat lebih besar iaitu keruntuhan kerajaan pasti akan berlaku.
Mereka dalam UMNO yang menyokong PN dan lebih ingin Mahiaddin Md Yasin menjadi Perdana Menteri hanya menunggu tibanya pemilihan parti saja untuk “mengerjakan Zahid Hamidi dan seterusnya menumbangkan kerajaan perpaduan ini.
Keruntuhan kerajaan jika berlaku lagi dalam waktu terdekat ini sebagaimana tiga Perdana Menteri bertukar tangan dalam tempoh lima tahun sebelum ini, ia seperti sengaja mengundang mala petaka yang merosakkan nama negara, meruntuhkan ekonomi, menjejaskan kestabilan kerajaan yang menyebabkan tiada pelabur mahu datang, mengakibatkan kejatuhan nilai matawang dan semua itu akhirnya memberi kesusahan ketara kepada kehidupan rakyat.
Kalau ditanya pemimpin Pas yang sering memperlihatkan hukum-hakam politik di negara ini sebagai hak mereka membuat penentuan, mereka pasti setuju bahawa memilih mudarat kecil untuk mengelakkan mudarat lebih besar adalah dalil yang harus hukumnya daripada sudut agama.
– ShahbudinHusin 29/11/2022.

4.4

7

votes
Article Rating
Kongsikan artikel ini


RUPANYA RAMAI YANG BERNAZAR UNTUK ANWAR

Hari Isnin semalam, sempena cuti umum berikutan Anwar Ibrahim dilantik menjadi Perdana Menteri, saya mengambil peluang untuk pulang ke kampung di Perak.
Tujuannya sekadar menziarahi rumah pusaka sambil menjenguk kakak kandung yang masih ada bersama keluarganya.
Apabila saya sampai ke rumah kakak selepas waktu tengahari, saya diberitahu beliau dan seorang anak perempuan yang tinggal bersamanya sedang berpuasa.
Tujuan asal saya ke rumahnya untuk makan tengahari bersama lantas tidak kesampaian.
Oleh kerana semalam hari Isnin, saya menyangka mereka hanya meneruskan amalan berpuasa sunat Isnin dan Khamis saja.
Setelah berbual-bual kemudiannya, kakak saya memberitahu, dia dan anaknya yang baru tamat pengajian dan menunggu pekerjaan itu berpuasa kerana nazar yang disekalikan dengan puasa sunat hari Isnin.
Nazar apa, tanya saya.
Nazar sebab Anwar Ibrahim jadi Perdana Menteri, kata kakak saya dengan tersenyum.
Rupa-rupanya bukan saja kakak saya, anaknya yang merupakan anak saudara saya juga berpuasa nazar kerana Anwar menjadi Perdana Menteri.
Sungguh saya agak terkejut dengan nazar yang mereka lakukan kerana selama ini tidak pernah saya mendengar mereka merupakan penyokong Anwar, PKR mahu pun PH.
Sebagai bekas guru, kakak saya tidak begitu mencampuri soal politik dan hanya sesekali berbual mengenai isu politik semasa.
Tetapi, dengan nazar yang mereka lakukan itu, tahulah juga saya bahawa tentulah mereka mengundi PH dalam PRU15 yang lalu.
Berbual-bual lagi kemudiannya, kakak saya memberitahu, selain ada beberapa jirannya yang turut bernazar puasa jika Anwar menjadi Perdana Menteri, ramai lagi kawan-kawannya yang turut berbuat demikian.
Diberitahu kepada saya, mereka bernazar puasa itu tidak lain tujuannya melainkan kerana yakin dalam situasi sekarang, hanya Anwar yang mampu menjelmakan perubahan demi kebaikan rakyat serta negara.
Masya Allah…sungguh tak diduga sampai begitu sekali ada rakyat yang amat berharap Anwar menjadi Perdana Menteri dan memohon kepada Tujan agar pengharapan mereka dimakbulkan.
Dalam hal ini, saya yakin dan percaya, ramai lagi rakyat biasa di tempat-tempat lain di seluruh negara yang turut bernazar puasa demi mengharapkan Anwar menjadi Perdana Menteri, walaupun mereka tidak pernah bersua muka, kenal atau bersalaman dengannya.
Yang saya tahu dan sedar sejak Anwar mengangkat sumpah pada Khamis, 24 November lalu ialah ramai kawan dan kenalan yang membotakkan kepala sebagai nazar berikutan apa yang mereka harapkan sudah menjadi kenyataan.
Di media sosial, sejumlah mereka telah pun memuat-naik gambar-gambar yang memperlihatkan rambut masing-masing telah dicukur licin.
Di waktu yang sama, tidak kurang ada yang bersedekah pulut kuning untuk diberikan kepada jiran dan kawan-kawan sebagai tanda kegembiraan berkaitan hal yang sama.
Rasanya inilah julung kali rakyat melakukan pelbagai nazar sebagai ikhtiar kepada Tuhan dalam soal perlantikan Perdana Menteri.
Mudah-mudahan tertakdirnya Anwar sebagai Perdana Menteri ke-10 ini, antara sebabnya ialah kerana adanya doa-doa ikhlas daripada rakyat yang tidak mengharapkan apa-apa, melainkan hanya kebaikan untuk masa depan negara yang tercinta.
Anwar pula, jika beliau menyedari begitu tinggi pengharapan rakyat terhadapnya – bekerjalah dengan bersungguh-sungguh dan jangan sesekali menghampakan harapan tersebut. –
ShahbudinHusin 29/11/2022.

4.9

7

votes
Article Rating
Kongsikan artikel ini


APA YANG PAS TUDUH BUKAN SUATU KRITIKAN, TAPI FITNAH DAN PEMBOHONGAN

Berikutan arahan Anwar Ibrahim agar pihak polis mengambil tindakan segera terhadap pihak yang mengeluarkan kenyataan keterlaluan sehingga menjejas ketenteraman awam, ada pihak mendakwa ia sebagai cubaan untuk menggunakan polis untuk menutup mulut pengkritik Perdana Menteri.
Tindakan sedemikian, kata sesetengah pihak, oleh kerajaan baharu yang menjanjikan pembaharuan sama sekali tidak boleh diterima.
“Perdana Menteri tidak mempunyai status istimewa di sisi undang-undang dan tidak boleh mengarahkan polis untuk mempertahankan reputasinya,” demikian antara hujah mereka.
Tambah mereka lagi, adalah satu penyalahgunaan kuasa bagi Perdana Menteri untuk mengarahkan siasatan polis terhadap individu yang membuat tuduhan terhadapnya.
Susulan arahan Perdana Menteri itu dan pelbagai laporan polis lainnya, Presiden Pas, Hadi Awang; Ahli Parlimen Baling, Hassan Saad dan calon PN Padang Serai, Azman Nasruddin telah pun disiasat polis setakat ini.
Kepada mereka yang cuba mempertikaikan arahan Anwar dan tindakan pihak polis itu, pertama sekali mereka mesti tahu membezakan antara kritikan dengan fitnah serta pembohongan.
Apakah menuduh Anwar sebagai ejen Israel suatu kritikan atau fitnah dan pembohongan?
Apakah menuduh PH mempromosi Islamofobia suatu kritikan atau fitnah dan pembohongan?
Apakah menuduh kerajaan perpaduan yang titah cadangannya daripada Agong sebagai “kerajaan zina” suatu kritikan atau fitnah dan pembohongan?
Begitu juga dengan pelbagai tuduhan bersentimen kaum dan agama yang cuba dimainkan untuk memburukkan kerajaan sehingga boleh menggugat keharmonian sejak dua tiga hari kebelakangan ini – apakah ia suatu kritikan atau fitnah dan pembohongan?
Jika semua orang yang ditanya pendapat mereka boleh sepakat mengatakan kesemua tuduhan di atas adalah suatu kritikan, maka barulah arahan Anwar kepada pihak polis itu boleh dianggap sesuatu yang salah.
Tetapi, jika sebaliknya semua orang setuju kesemua tuduhan itu adalah fitnah dan pembohongan, dengan sendirinya arahan Anwar selaku Perdana Menteri kepada pihak polis itu adalah betul.
Fitnah tidak harus dibiarkan berleluasa, terutama jika ia menggugat keharmonian hidup bermasyarakat di negara berbilang kaum seperti Malaysia ini.
Lebih buruk jika fitnah dan pembohongan itu menggunakan isu kaum dan agama yang semata-mata tujuannya untuk mengaut laba dalam politik.
Dengan pelbagai cabaran dan pengalaman yang telah dilaluinya, atas kedudukannya sekarang, kita tentu yakin Anwar sama sekali tidak gentar dengan apa juga kritikan selagi ia benar-benar suatu kritikan.
Anwar telah membuktikan beliau sedia melawan apa juga cabaran dengan slogan Lawan Tetap Lawan yang menjadi pegangan perjuangannya selama ini.
Namun demikian, sebagai Perdana Menteri, Anwar juga ada tanggungjawab terhadap rakyat daripada dirosakkan keharmonian hidup mereka oleh fitnah serta pembohongan.
Arahan Anwar kepada pihak polis itu adalah tanda beliau seorang yang bertanggungjawab terhadap rakyat, bukan takut dengan kritikan.
Ketika tiada jawatan dan digelar PM tepi pun beliau tidak pernah takut dengan kritikan, apatah lagi setelah sah bergelar PM dan semua orang kena ke tepi sekarang ini, lagilah dari segi logiknya beliau tidak gentar dengan sesiapa.
Cuma, jika mereka yang suka memfitnah dan berbohong itu tidak takut kepada Tuhan, dosa serta neraka, arahan Anwar agar pihak polis bertindak adalah sekadar untuk mengingatkan agar mereka juga berani berdepan siasatan, lokap, mahkamah dan mungkin penjara atas fitnah dan pembohongan yang dilakukan.
– ShahbudinHusin 30/11/2022.

5

2

votes
Article Rating
Kongsikan artikel ini


HANYA UNDANG2 JALAN TERBAIK TANGANI FITNAH DAN PEMBOHONGAN, TERUTAMA YANG MENGGUNA NAMA ISLAM

Setakat ini sekurang-kurangnya dua pemimpin Pas sedang disiasat polis kerana fitnah jahat mereka erhadap Perdana Menteri, Anwar Ibrahim dan mengeluarkan kenyataan yang mengancam keharmonian awam.
Ahli Parliman Baling, Hassan Saad disiasat kerana menuduh Anwar sebagai ejen Israel.
Presiden Pas, Hadi Awang turut disiasat kerana melemparkan tuduhan bahawa PH mempromosi Islamofobia di negara ini.
Calon PN Padang Serai, Azman Nasruddin pula disiasat kerana mengeluarkan kenyataan mendakwa kerajaan perpaduan sekarang yang penubuhannya diilhamkan oleh Agong sebagai “kerajaan zina”.
Semua tindakan itu adalah susulan arahan Anwar kepada pihak polis agar mengambil tindakan segera terhadap mereka yang membuat fitnah atau mengeluarkan kenyataan keterlaluan sehingga boleh mengancam keharmonian negara.
Berikutan tiga siasatan itu, adalah dijangka lebih ramai akan disiasat atau ditangkap dalam hari-hari mendatang ini.
Ini berikutan, jika diperhatikan, terutama Pas dan mereka yang berkaitan dengannya, begitu ghairah sejak perlantikan Anwar sebagai Perdana Menteri ini mengeluarkan pelbagai kenyataan jahat, fitnah dan pembohongan terhadap Perdana Menteri dan juga kerajaan.
Mereka seolah-olah tidak dapat menerima hakikat kegagalan menjadi kerajaan, hilang jawatan dan tiba-tiba tiada lagi gaji bulanan masuk ke dalam akaun bank masing-masing.
Mereka seolah-olah jadi sasau dan meracau sehingga tergamak menuduh Perdana Menteri sebagai ejen Israel serta mempersenda Agong dalam hal perlantikan Anwar.
Dalam hal ini, eloklah pimpinan Pas beristighfar banyak-banyak, sentiasa berwuduk dan kerap bersembahyang agar jiwa lebih tenang dalam menerima kekalahan.
Janganlah menerima kekalahan dan kegagalan menjadi kerajaan dengan tindakan fitnah dan pembohongan sehingga boleh menggugat keharmonian negara dan lupa dosa serta pahala.
Tindakan Anwar mengarahkan pihak polis untuk bertindak tegas dalam hal ini adalah langkah terpuji dan ia mesti disusuli dengan pendakwaan, seterusnya hukuman jika terbukti ada kesalahan dilakukan, tanpa mengira siapa mereka berkenaan.
Jangan dibiarkan fitnah dan pembohongan terus bertebaran, terutama oleh pihak berwajah Islam dan menggunakan nama Islam dalam gerakan sehariannya.
Penebar fitnah, pembawa cerita bohong dan mereka yang bermulut jahat ini harus dihentikan perbuatan jahat mereka dan agar mereka tahu negara ini ada undang-undang yang mengawalnya.
Undang-undang dan penguatkuasaan adalah benteng terbaik menangani kejahatan tersebut kerana kecanduan mereka melakukan perbuatan itu tidak mampu diatasi dengan sekadar penjelasan atau jawapan yang berfakta semata-mata.
Apa juga jawapan dan penjelasan yang diberi, mereka akan sentiasa memutar-belit dan tidak mempercayainya.
Dengan itu, hanya tangkapan, lokap polis, mahkamah, denda atau penjara saja jalan terbaik untuk membendung semua kejahatan itu.
Selepas pilihan raya berakhir dan setelah kerajaan perpaduan terbentuk atas titah Agong, semua pihak seharusnya berlapang dada dan berjiwa dingin untuk lebih memikirkan kepentingan negara daripada hawa nafsu serta kepentingan politik sendiri.
Kepada Anwar yang kini menerajui kerajaan dan pihak polis yang menguatkuasakan undang-undang, teruskanlah dengan langkah tegas itu demi masa depan negara ini.
Jangan lagi dibagi muka kepada penyebar fitnah dan pembohongan itu, terutama jika melibatkan kaum serta agama dan yang boleh mengancam keharmonian dan menjejaskan kehidupan rakyat berbilang kaum.
Sudah sampai masanya ia wajib dihentikan dan Anwar jika terus tegas dalam hal ini, percayalah, majoriti rakyat akan berdiri teguh di belakangnya.
– ShahbudinHusin 30/11/2022.

5

4

votes
Article Rating
Kongsikan artikel ini


ANWAR BAGAIKAN PHOENIX BANGKIT DARI ABU

OLEH: SHAHBUDIN EMBUN
Apabila melihat kembali perjuangan Datuk Seri Anwar Ibrahim yang terpaksa melalui pelbagai liku dan ranjau, teringat saya akan lagu Phoenix Bangkit Dari Abu nyanyian Datuk M. Nasir.
Antara kata-kata yang terdapat dalam lagu tersebut ialah:
“Di sebalik pahit getir, kemenangan menanti,Bagaikan burung phoenix bangkit dari abu. Bangkit membina satu keindahan baru”
Kisah burung Phoenix ini terdapat dalam pelbagai versi. Apa yang pasti, haiwan mitos ini melambangkan simbol pembaharuan dan kebangkitan. Dua perkataan yang boleh dikaitkan dengan apa yang berlaku pada hari ini.
Tidak keterlaluan jika dikatakan beberapa bulan yang lampau, mungkin hanya para penyokong tegar Pakatan Harapan (PH) sahaja yang masih berharap satu hari nanti gabungan ini akan berjaya dan Anwar akan menjadi Perdana Menteri Malaysia yang ke-10.
Ketika itu, PH yang telah tewas di Melaka dan Johor merupakan gabungan pilihan ketiga di belakang Barisan Nasional (BN) dan Perikatan Nasional (PN). Dan jika ada yang masih ingat, setelah kekalahan di Johor dan Melaka, sudah ada suara-suara sumbang yang mahukan sosok badan yang lain menjadi pemimpin bagi Pakatan Harapan.
Ketika itu sudah ada yang mula mempertikaikan adakah Anwar seorang pemimpin yang boleh membawa PH maju ke depan.
Mujurlah saf kepimpinan Pakatan Harapan tidak mudah goyah dan terus memberikan sokongan yang tidak berbelah bahagi kepada Anwar.
Gabungan ini masih yakin dan terus meletakkan kepercayaan kepada Anwar untuk memastikan kemenangan akan berpihak kepada PH.
Kita dapat saksikan dari peringkat awal, bahkan sebelum PRU 15 diumumkan lagi, Anwar serta pasukannya telah bekerja dan berkempen siang dan malam, tanpa mengenal penat lelah . Ini bukanlah sesuatu yang mudah untuk dilakukan.
Apatah lagi ketika di usia 75 tahun, Anwar telah membuktikan yang umur hanyalah sekadar angka semata-mata .
Dan jangan lupa akan Langkah Tambun yang iambil oleh Anwar. Langkah itu merupakan satu tindakan berani Anwar untuk menjadi PM ke-10 dengan menawan kerusi-kerusi yang berisiko tinggi.
Keberanian yang ditunjukkan oleh Anwar telah membuka mata para pengundi untuk memberi kepecyaan kepada Anwar. Langkah seperti ini tidak pernah dilakukan oleh Tun Mahathir yang begitu selesa selama tujuh penggal di Kubang Pasu .
Manakala Datuk Seri Najib pula boleh berbangga dengan kejayaan sembilan penggal di Pekan. Bahkan Datuk Seri Ismail Sabri, Datuk Seri Zahid Hamidi dan Tan Sri Muhyiddin Yasin terus kekal di kerusi selamat masing masing.
Dan ketika Anwar berada di atas pentas semasa berkempen, beliau masih lagi memiliki aura dan ketokohan sebagai seorang pemimpin. Anwar terus menjadi tumpuan utama mereka yang datang, hinggakan sanggup menunggu walaupun Anwar akan tiba agak lewat.
Bagi rakyat yang mendengar ceramahnya, sedikit demi sedikit telah mula memberikan semula kepercayaan kepada gabungan yang diterajui oleh Anwar, sehingga akhirnya telah membuka ruang dan peluang untuk Anwar dimasukkan dalam lipatan sejarah negara sebagai Perdana Menteri yang ke 10.
Jika dilihat pada pengalaman yang dimiliki oleh Anwar, hinggakan beliau dikenali di serata dunia, ternyata beliau mempunyai keupayaan untuk membawa negara keluar daripada ketidakstabilan ekonomi dan politik .
Adalah menjadi harapan negara yang Anwar boleh mengembalikan semula reputasi dan kepercayaan dunia kepada Malaysia hinggakan satu ketika dahulu negara kita pernah dikenali sebagai “Harimau Asia” sempena pembangunan ekonomi yang pesat dan mampan.
Kini Anwar menerajui Kerajaan Perpaduan yang akan menggabungkan beberapa parti politik untuk membentuk kerajaan. Dan perlu diingatkan bahawa tertubuhnya kerajaan ini adalah dengan titah perkenan Yang Dipertuan Agong kepada semua parti politik agar mengutamakan kepentingan negara daripada sebarang kepentingan yang lain.
Sikap tolak ansur mestilah dicari supaya kerajaan yang ditubuhkan ini sentiasa padu dan kukuh untuk menjalin kerjasama serta melaksanakan segala program untuk pembangunan negara dan rakyat.
Dalam hal ini, kita tidak boleh menafikan peranan penting yang dimainkan oleh Presiden UMNO dan Pengerusi Barisan Nasional, Datuk Seri Zahid Hamidi. Zahid telah berjaya membawa secara ‘en block’ kesemua 30 ahli parlimen BN menyokong Anwar sebagai Perdana Menteri ke 10.
Usaha dan langkah yang dilakukan oleh Zahid ini telah membuka jalan kepada Gabungan Parti Sarawak (GPS ) dan Gabungan Rakyat Sabah (GRS) untuk melakukan tindakan yang sama. Hasilnya kerajaan perpaduan ini mendapat sokongan 2/3 majoriti di parlimen .
Ya, satu ketika dahulu, Anwar selalu diejek sebagai ‘PM tepi’ , bahkan diketawakan oleh beberapa musuh politiknya yang menjadikan ungkapan PM tepi sebagai sesuatu yang melucukan.
Namun Anwar tidak menghiraukannya itu. Kini sampai masanya untuk memandang ke depan dan membuktikan segala yang dijanjikan dapat dilaksanakan dengan berjaya.
Dan apa yang lebih penting inilah peluang untuk Anwar mengotakan janji bahawa apa yang diperjuangkan selama ini adalah untuk kepentingan dan kesejahteraan rakyat Malaysia. –
 (Shahbudin Embun)

3.8

5

votes
Article Rating
Kongsikan artikel ini


JAWATAN TPM DAN MENTERI KEWANGAN BERMASALAH, APA KATA ANWAR SENDIRI PEGANG PORTFOLIO KEWANGAN?

Selepas Anwar Ibrahim dilantik sebagai Perdana Menteri pada 24 November lalu, selain jawatan Timbalan Perdana Menteri yang menjadi tumpuan utama, tumpuan lain ialah berkenaan barisan kabinet yang bakal dilantiknya.
Memimpin sebuah kerajaan perpaduan yang bukan dianggotai PH semata-mata, tetapi turut ada BN, GPS, GPS dan Warisan di dalamnya, ia sebenarnya bukanlah tugas mudah buat Anwar.
Tambahan lagi, beliau turut berjanji untuk mengecilkan jumlah kabinetnya berbanding 31 orang sebelum ini.
Dalam soal lantikan kabinet itu, perkara yang paling menjadi perhatian dan perbualan ialah berkenaan siapakah Timbalan Perdana Menteri dan Menteri Kewangan yang bakal dilantiknya?
Anwar dijangka melantik dua Timbalan Perdana Menteri – satu daripada Semenanjung yang akan diwakili UMNO dan seorang lagi daripada Sabah dan Sarawak.
Pemimpin yang dijangka dilantik mewakili Sabah dan Sarawak ialah daripada GPS yang memiliki 22 Ahli Parlimen.
Belum dipastikan siapa wakil GPS yang akan dilantik sebagai Timbalan Perdana Menteri, tetapi besar kemungkinan ia adalah Fadilah Yusof, Menteri Kanan Kerjaraya sebelum ini.
Bagi calon daripada UMNO pula, sementara Zahid Hamidi disebut-sebut akan dilantik sebagai Timbalan Perdana Menteri berdasarkan kedudukannya sebagai Presiden UMNO dan Pengerusi PH, dikatakan wujud penentangan dan lobi pihak tertentu untuk menghalangnya diberikan jawatan tersebut.
Pihak yang menghalang itu dikatakan cuba meletakkan Timbalan Presiden UMNO, Mohamad Hasan sebagai Timbalan Perdana Menteri mewakili UMNO.
Kelewatan Anwar mengumumkan barisan kabinetnya, antara sebabnya difahamkan ialah berkaitan pengisian jawatan nombor dua itu yang masih belum dimuktamadkan lagi.
Bagaimanapun, perkembangan mutakhir menyebut, besar kemungkinan Anwar akan mengumumkan barisan kabinetnya pada esok (Jumaat) sebelum Agong berangkat ke luar negara pada Sabtu, namun belum dipastikan sama ada jawatan Timbalan Perdana Menteri bagi kouta UMNO akan diumumkan atau tidak.
Setakat ini, segala-galanya masih lagi samar dan ada laporan menyebut hanya sebahagian barisan kabinet akan diumumkan esok.
Isu kedua yang menjadi perhatian ialah pengisian jawatan Menteri Kewangan.
Difahamkan ada seorang bekas menteri adalah antara yang sedang melobi jawatan itu.
PH bagaimanapun kurang bersetuju jawatan Menteri Kewangan diberikan kepada bekas menteri berkenaan, sebaliknya mereka lebih mahukan jawatan itu dipegang oleh salah seorang pemimpin mereka sendiri.
Jika perkara itu gagal diputuskan, tidak mustahil Anwar memilih jalan tengah dengan beliau sendiri memegang jawatan Menteri Kewangan.
Rasanya dengan Anwar memegang jawatan Menteri Kewangan, ia adalah pilihan yang lebih baik bagi kerajaan perpaduan ini.
Ini kerana Anwar bukan saja pernah memegang jawatan itu selama lapan tahun sebelum ini, malah beliau diiktiraf sebagai Menteri Kewangan Terbaik Asia bagi tahun 1996.
– ShahbudinHusin 01/12/2022.

5

2

votes
Article Rating
Kongsikan artikel ini


PEGAWAI KERAJAAN YANG RASA2 TAK DIPERLUKAN LAGI, ELOKLAH LEBIH DULU MENGUNDUR DIRI

Selain perlantikan menteri-menteri yang menjadi perhatian umum ketika ini, pengisian bagi jawatan penting dalam beberapa instrumen kerajaan turut diperkatakan ramai.
Apabila kerajaan baru ditubuhkan dan Perdana Menteri baru turut dilantik, sekurang-kurangnya tiga jawatan penting dalam kerajaan paling menjadi perhatian kepada perlunya perubahan.
Tiga jawatan tersebut ialah Peguam Negara, Ketua Pesuruhjaya SPRM dan Speaker Parlimen.
Setakat ini, hanya ternampak Speaker Parlimen yang disandang oleh Azhar Azizan Harun bakal mengalami pertukaran.
Dalam jadual sidang Parlimen pada 19 Disember nanti, memilih Speaker Parlimen yang baru telah ditetapkan sebagai jadual paling atas sekali.
Dengan kerajaan perpaduan yang dianggotai PH, BN, GPS, GRS, Warisan, PBM dan Bebas dengan jumlah Ahli Parlimennya seramai 148 orang, secara realitinya sukar untuk Azhar mempertahankan jawatannya.
PH sudah pasti akan memilih seorang Speaker yang memihak kepadanya untuk mengetuai Parlimen berbanding Azhar yang merupakan lantikan Mahiaddin Md Yasin di era PN sebelum ini.
Melihat kedudukannya yang sukar dipertahankan itu, pilihan terbaik bagi Azhar ialah beliau sepatutnya mengundurkan diri lebih awal lagi.
Tidak perlu menunggu sehingga pengundian pada 19 Disember nanti baru hendak meninggalkan kerusi empuknya itu.
Ini amalan demokrasi yang biasa, bahkan dengan meletakkab jawatan lebih awal dapat memudahkan Anwar dan kerajaan baru ini meletakkan calon penggantinya tanpa banyak masalah bagi memastikan kerajaan dapat berfungsi dengan licin.
Begitu juga dengan Peguam Negara dan Ketua Pesuruhjaya SPRM, kedua-dua mereka sebaiknya turut meletakkan jawatan lebih awal sebelum pengisiannya digantikan.
Dengan kerajaan baru dan Perdana Menteri baru, apa lagi yang mereka harapkan untuk terus tercongok di situ?
Takkan masih berharap disambung lagi…malulah sikit?
Dalam hal ini, mereka terbabit harus berjiwa besar dan menyedari ini adalah proses biasa dalam sebuah negara yang mengamalkan demokrasi berparlimen.
Perdana Menteri yang memimpin kerajaan baru, bukan saja perlu disokong oleh Ahli Parlimen yang kukuh, malah oleh ketua-ketua jabatan kerajaan yang senada jiwanya.
– ShahbudinHusin 02/12/2022.

4.7

6

votes
Article Rating
Kongsikan artikel ini


YANG PENTING KERAJAAN PERPADUAN INI MAMPU BERTAHAN SAMPAI HABIS PENGGAL

Semua orang rasanya sudah maklum mengenai barisan menteri kabinet yang diumumkan Perdana Menteri, Anwar Ibrahim malam tadi.
Berikut adalah senarai penuh barisan kabinet itu:-
1. Perdana Menteri, Menteri Kewangan: Anwar Ibrahim
2. Timbalan Perdana Menteri, Menteri Kemajuan Desa dan Wilayah: Ahmad Zahid Hamidi
3. Timbalan Perdana Menteri, Menteri Perladangan dan Komuniti: Fadillah Yusof
4. Menteri Pengangkutan: Anthony Loke
5. Menteri Pertanian dan Keterjaminan Makanan: Mohamad Sabu
6. Menteri Ekonomi: Rafizi Ramli
7. Menteri Pembangunan Kerajaan Tempatan: Nga Kor Ming
8. Menteri Pertahanan: Mohamad Hasan
9. Menteri Kerja Raya: Alex Nanta Linggi
10. Menteri Dalam Negeri: Saifuddin Nasution Ismail
11. Menteri Perdagangan Antarabangsa dan Industri: Tengku Zafrul Abdul Aziz
12. Menteri Pendidikan Tinggi: Khaled Nordin
13. Menteri Sains dan Teknologi: Chang Lih Kang
14. Menteri Pembangunan Wanita, Keluarga dan Masyarakat: Nancy Shukri
15. Menteri Perdagangan Dalam Negeri dan Kos Sara Hidup: Salahuddin Ayub
16. Menteri di Jabatan Perdana Menteri (Undang-undang dan Reformasi Institusi): Azalina Othman Said
17. Menteri Sumber Asli, Alam Sekitar dan Perubahan Iklim: Nik Nazmi Nik Ahmad
18. Menteri Pembangunan Usahawan dan Koperasi: Ewon Benedick
19. Menteri Luar Negeri: Zambry Kadir
20. Menteri Pelancongan: Tiong King Sing
21. Menteri Komunikasi Digital: Fahmi Fadzil
22. Menteri Pendidikan: Fadhlina Sidek
23. Menteri Perpaduan Negara: Ago Dagang
24. Menteri Agama: Dr Naim Mokhtar
25. Menteri Belia dan Sukan: Hannah Yeoh
26. Menteri Sumber Manusia V Sivakumar
27. Menteri Kesihatan: Dr Zaliha Mustafa
28. Menteri di Jabatan Perdana Menteri (Sabah Sarawak): Armizan Mohamad Ali
Dengan barisan kabinet yang diumumkan itu, fokus utama Perdana Menteri dan kerajaan tentulah untuk memastikan kepentingan rakyat dan memulihkan ekonomi negara dilakukan dengan sebaik baik yang mungkin.
Rakyat pula pasti tertunggu-tunggu, terutamanya untuk melihat hasil sentuhan Anwar selaku Menteri Kewangan dan Rafizi Ramli sebagai Menteri Ekonomi untuk memacu hasil pertumbuhan kewangan negara yang memberangsangkan..
Tetapi, sebagaimana kita semua sedar, memulihkan ekonomi ini adalah usaha yang memerlukan jangka masa yang panjang untuk melihat hasilnya dapat dinikmati.
Segala perancangan boleh jadi terbantut jika kerajaan tidak stabil, lebih-lebih lagi kalau tidak mampu bertahan lama.
Sebab itu, fokus yang tidak boleh diabaikan dan pasti disedari Anwar selaku Perdana Menteri ialah bagaimana untuk memastikan kerajaan perpaduan ini mampu bertahan dengan lebih lama dan tidak seperti apa yang berlaku selepas PRU14 lalu di mana tiga Perdana Menteri bertukar dalam tempoh tidak sampai lima tahun.
Anwar nampaknya memandang serius soal untuk mempertahankan jangka hayat kerajaan itu, sambil menyedari ancaman paling hampir kepada keruntuhan kerajaan ialah jika berlaku perubahan kepimpinan dalam UMNO dalam pemilihannya yang akan datang nanti.
Melantik Zahid Hamidi sebagai Timbalan Perdana Menteri, selain kerana pengalaman dan hireakinya selaku Presiden UMNO dan Pengerusi BN, ia juga adalah untuk memastikan beliau terus kekal menerajui UMNO.
Selain itu, dengan Timbalan Presiden UMNO, Mohamad Hasan dilantik Menteri Pertahanan, Naib Presiden UMNO, Khaled Nordin sebagai Menteri Pendidikan Tinggi dan Setlausaha Agung BN, Dr Zambry Kadir sebagai Menteri Luar, semuanya ini adalah strategi untuk memastikan mereka terus kekal mendampingi Zahid Hamidi menguasai kepimpinan UMNO.
Oleh kerana pesaing yang ingin mengambil alih kepimpinan tidak mempunyai kedudukan dalam kerajaan, hampir pasti dalam pemilihan UMNO akan datang, mungkin pada bulan Mac atau April tahun depan, mereka tidak mampu menggugat kedudukan Zahid Hamidi dan teamnya yang ada jawatan dalam kerajaan sekarang ini.
Meski Zahid Hamidi masih ada kes mahkamah yang belum selesai, keputusan Anwar melantiknya sebagai Timbalan Perdana Menteri merangkap Menteri Kemajuan Desa dan Wilayah semata-mata berpegang kepada prinsip keadilan universal iaitu seseorang itu tidak dianggap bersalah selagi belum dihukum bersalah.
Hanya jika didapati bersalah selepas ini, barulah Zahid Hamidi dianggap sudah bersalah, seterusnya dari segi prinsip moral harus berundur daripada jawatannya dalam kerajaan.
Sementara semua itu belum berlaku, tiada masalah untuk beliau berada dalam kerajaan.
Terutama dengan kekalnya Zahid Hamidi dan Tok Mat memimpin UMNO lagi, maka kemungkinan kedudukan kerajaan akan tergugat boleh dikata hampir mustahil akan berlaku.
Selagi UMNO diterajui Zahid Hamidi dan Tok Mat di mana kedua-duanya berada dalam kerajaan, bukan saja kedua-duanya stabil untuk mengekalkan jawatan, malah memberi jaminan kedudukan kerajaan juga terus stabil.
Yang pasti, jika kerajaan ini tidak tergugat dalam tempoh lima tahun akan datang atau sehingga habis penggal pada 2027, pemimpin Pas yang baru kehilangan jawatan serta gaji lumayan, akan kita sama-sama saksikan tambah meroyan dengan pelbagai mainan sentimen kaum serta agama yang mungkin lebih ekstrem lagi tanda kekecewaan tertutupnua peluang untuk menjatuhkan Anwar.
– ShahbudinHusin 02/12/2022.

4.8

4

votes
Article Rating
Kongsikan artikel ini


FAKTA BUKAN AUTA, DAP KUASAI KERAJAAN JIKA ANWAR JADI PM TELAH TERTOLAK DENGAN SENDIRINYA

Termasuk Perdana Menteri, Anwar Ibrahim yang turut memegang jawatan Menteri Kewangan, barisan kabinet yang diumumkan semalam adalah berjumlah 28 orang.
Daripada jumlah tersebut, 8 daripada PKR, 6 daripada UMNO, 4 daripada DAP, 3 daripada PBB (Sarawak), 2 daripada Amanah, 1 masing-masing daripada UPKO, PDP, PRS dan GRS, manakala seorang tidak berparti (Menteri Hal Ehwal Agama).
Mengikut kaum pula, 16 menteri yang dilantik adalah Melayu, 5 Cina, 1 India dan lain-lain iaitu mewakili Sabah dan Sarawak seramai 6 orang.
Dengan kedudukan ini, sususan kabinet yang dibentuk Anwar itu secara langsung menampakkan wajah Malaysia yang sebenar iaitu Melayu sebagai kaum majoriti menguasai kedudukan paling banyak dalam kerajaan sambil dibantu oleh kaum-kaum lain.
Sebagaimana Anwar sebagai seorang pemimpin Melayu yang kekal dengan jiwa Melayunya, perjuangannya yang ingin menjaga kepentingan semua kaum dengan adil sebagaimana kerap dilaungkannya selama ini, ia terserlah dengan sendirinya melalui sususan kabinet yang diumumkannya.
Yang penting, orang Melayu akan gembira dan tiada lagi rasa curiga mereka terhadap kerajaan ini, begitu juga dengan kaum Cina, India dan lain-lain yang turut mendapat tempat masing-masing.
Apabila jawatan timbalan menteri dan GLC diisi tidak lama lagi, bermakna lebih ramai daripada Melayu, Cina, India, Sabah dan Sarawak serta kaum-kaum lain bakal mendapat kedudukan yang sewajarnya.
Melalui susunan kabinet yang dilihat mampu menggembirakan semua orang, Anwar juga dalam masa yang sama telah menutup tanggapan jahat selama ini, terutama oleh Pas yang mendakwa apabila PH menjadi kerajaan, maka kaum Cina dan parti DAP akan menguasai segala-galanya.
Realitinya, Melayu tetap dominan dalam kerajaan perpaduan pimpinan Anwar ini.
Pas dan Hadi Awang dengan kegemaran meniupkan sentimen kaum dan agama, tanpa memikirkan dosa serta neraka, dengan tujuan untuk mengaut laba politik dunia semata-mata, yang nyata akan “mati kutu” selepas ini.
Ruang untuk mereka terus membakar api politik berasaskan mainan isu kaum dan agama, bakal menyempit dan akan mati secara perlahan-lahan lama-kelamaannya.
Kalau pun ada kesedihan lain dalam hati pimpinan Pas, selain disebabkan hilang gaji dan jawatan dengan terbentuknya kerajaan perpaduan ini, ia tidak lain ialah kerana lorong perjuangan masa depan parti itu untuk terus memutar-belitkan fakta sambil menyelitkan hujah-hujah agama ternampak mulai tertewas dengan kebijaksanaan Anwar

dalam percaturannya.
– ShahbudinHusin 03/12/2022.

5

4

votes
Article Rating
Kongsikan artikel ini


MAHIADDIN WAJAR LEBIH DULU MENYESALI KESOMBONGANNYA, JIKA UMNO ITU KLEPTOKRAT, APAKAH DIRINYA SENDIRI BENAR2 BERSIH?

Terasa lucu pula bila membaca kenyataan Mahiaddin Md Yasin yang mengecam susunan kabinet Anwar Ibrahim sebagai paling mengecewakan dalam sejarah negara.
Beliau menjadikan perlantikan Ahmad Zahid Hamidi selaku Timbalan Perdana Menteri sebagai sandaran paling asas dalam hujah kecamannya itu.
Menurut beliau, Anwar sudah menggadai prinsip tatakelola yang baik seperti yang dijaja semasa kempen PRU15 lalu dengan menerima kleptokrat dalam kabinetnya.
“Ini adalah barisan kabinet paling mengecewakan dalam sejarah negara apabila seorang yang telah (diarah) membela diri terhadap 47 pertuduhan jenayah rasuah, pecah amanah dan pengubahan wang haram di mahkamah dilantik sebagai Timbalan Perdana Menteri.
“Tindakan Anwar itu ibarat menjual maruah negara semata-mata kerana keinginannya menjadi Perdana Menteri,” katanya dalam kenyataan melalui media sosialnya.
Untuk makluman Mahiaddin, melantil seseorang yang ada kes mahkamah bukan pertama kali berlaku di negara ini kerana Tun Mahathir Mohamad pada 2018 sebelum ini pun melakukan hal yang sama juga.
Malah Tun Mahathir bukan saja memberikan Lim Guan Eng jawatan Menteri Kewangan, malah menggugurkan kes mahkamah yang sedang dihadapinya.
Ini berbeza dengan Anwar, beliau hanya melantik Zahid Hamidi sebagai Timbalan Perdana Menteri, tetapi tidak menyentuh sama sekali kes mahkamah yang sedang dihadapi oleh Ahli Parlimen Bagan Datuk itu.
Bererti, meskipun dilantik menganggotai kabinet, Zahid Hamidi masih perlu hadir ke mahkamah dan terus berjuang untuk membersihkan namanya.
Dalam hal ini, kenapa hanya dalam kes perlantikan Zahid Hamidi saja Mahiaddin bersuara, tetapi diam membisu ketika Guan Eng dilantik sebelum ini?
Apakah Mahiaddin berteriak sekarang kerana kecewa lantaran gagal menjadi Perdana Menteri dan meletakkan PN sebagai kerajaan, sebaliknya jawatan itu jatuh kepada Anwar?
Dalam hal ini, baik kerana terlantiknya Zahid Hamidi sebagai Timbalan Perdana Menteri atau disebabkan PN gagal menjadi kerajaan, semuanya adalah disebabkan salah Mahiaddin sendiri.
Jika Mahiaddin tidak sombong dan ego menolak titah Agong agar PN menubuhkan kerajaan perpaduan bersama PH, apa yang berlaku hari ini pasti tidak berlaku.
Kiranya kerajaan perpaduan PH dan PN dapat ditubuhkan sebagaimana titah Agong dan apa yang berlaku hari ini dapat dielakkan, maka sudah tentulah tidak mungkin Zahid Hamidi dilantik sebagai Timbalan Perdana Menteri sekarang ini.
Pokoknya, kesalahan awal ada pada Mahiaddin sendiri kerana sombong dan ego menolak penubuhan kerajaan perpaduan itu.
Maka, janganlah menyesal dan meroyan tak tentu pasal pula sekarang ini.
Kalau mahu meroyan juga, lebih baik hantuklan saja kepala sendiri ke dinding kerana kesombongan menolak titah Agong itu dengan terlalu cepat.
Setelah Mahiaddin menolak menubuhkan kerajaan perpaduan yang bererti beliau memilih menjadi pembangkang, Anwar dan PH yang akur dengan titah Agong itu tentulah kena berusaha mencari sokongan lain bagi membentuk kerajaan.
Harus juga difahami, sebagaimana saya tulis sebelum ini, setelah bekerjasama dengan BN yang memiliki 30 kerusi Parlimen, melantik Zahid Hamidi yang masih ada kes menganggotai kerajaan hanyalah suatu mudarat kecil berbanding mungkin berlaku mudarat lebih besar iaitu kerajaan dijatuhkan jika beliau tidak dilantik.
Kalau berlaku lagi kerajaan dijatuhkan seperti sebelum ini, yang susah dan menderita akhirnya tentulah rakyat dan Anwar tidak mahu melihat ia berulang lagi.
Soal kerajaan yang bersih dan tata kelola yang baik tidak bererti telah terpadam hanya dengan beradanya Zahid Hamidi dalam kerajaan kerana beliau masih perlu berjuang membersihkan namanya di mahkamah.
Kerajaan yang bersih dan tata kelola yang baik mungkin boleh dianggap telah musnah jika Anwar bertindak menggugurkan kes Zahid Hamidi sebagaimana Tun Mahathir melakukannya kepada Guan Eng sebelum ini.
Kalau kita percaya, yakin dan gembira dengan kebebasan mahkamah kerana menjatuhkan hukuman terhadap Najib Razak, tiada sebab kita tak boleh ada perasaan yang sama kepada mahkamah dalam kes Zahid Hamidi.
Lagi pun, kalau nak bercakap soal kleptokrat dan penyamun, ia bukan saja ada dalam UMNO, bahkan bersepah di mana-mana, tidak terkecuali dalam Bersatu sendiri.
Cuba Mahiaddin bertafakur sebentar di atas sejadah dan mengimbas sejarah dirinya sendiri, benarkah beliau benar-benar suci bersih sepanjang kuasa ada dalam tangannya sejak puluhan tahun sebelum ini?
– ShahbudinHusin 03/12/2022.

4.9

8

votes
Article Rating
Kongsikan artikel ini


PN BAKAL TELAN ASAP, KERJASAMA PH/BN, JIKA DIJAGA BAIK, MAMPU BERKUASA 100 TAHUN TADBIR MALAYSIA

Sedar tak sedar, selain di peringkat pusat di mana Anwar Ibrahim daripada PH yang mengetuai kerajaan perpaduan sekarang disokong oleh BN yang dipimpin Ahmad Zahid Hamidi, kerjasama PH dengan BN juga turut wujud di dua negeri yang lain.
Negeri berkenaan ialah Perak dan Pahang yang mana wakil BN telah disepakati terus mengetuai kedua-dua kerajaan negeri itu dengan disokong oleh PH.
Di peringkat yang lebih kecil, kerjasama seumpamanya juga telah dipersetujui dalam pilihan raya di Padang Serai dan Tioman yang pengundiannya pada 6 Disember akan datang.
Bagi Padang Serai, oleh kerana penamaan calon telah berjalan, maka calon BN telah menarik diri untuk memberi sokongan kepada PH, manakala di Tioman pula, calon PH menarik diri untuk memberi sokongan kepada BN.
Di atas kertas, berikutan wujud kerjasama itu, tiada masalah untuk PN ditewaskan di kedua-dua kerusi berkenaan.
Dengan perkembangan ini, terutama jika PH menang di Padang Serai dan BN juga menang di Tioman, harapan untuk melihat kerjasama kedua-dua gabungan diperluaskan lagi adalah lebih cerah.
Dengan PH dan BN yang saling mempunyai kekuatan tersendiri dalam konteks yang berbeza, kerjasama atau penggabungan keduanya tidak dinafilan mampu mewujudkan satu kekuatan baru yang dinamik untuk masa depan negara.
Jika bank-bank sebelum ini boleh bersetuju untuk bergabung dan akhirnya apa wujud adalah gergasi bank yang lebih kukuh dan diyakini pengguna, tiada sebab hal yang sama tidak boleh berlaku dalam politik negara ini.
Apabila PH dan BN dapat digabungkan, kekurangan dan kelemahan masing-masing dapat diatasi dengan lebih baik lagi, bahkan memberi keyakinan yang tinggi kepada rakyat.
Oleh kerana apa yang rakyat harapkan ialah kestabilan, entiti politik yang lebih besar adalah jawapannya berbanding parti kecil yang bersepah-sepah tanpa jenama yang kukuh.
Terutama bagi BN yang kini hanya tinggal 4 parti di dalamnya berbanding 13 parti sebelum PRU14 dulu, pilihan yang terbaik untuk terus relevan dalam perjuangan dan kekal berada dalam kerajaan ialah hanya dengan bekerjasama dengan PH.
Bergerak sendirian atas nama BN semata-mata sudah tidak relevan lagi, terutama kerana PH mempunyai sokongan bukan Melayu dan masyarakat bandar serta separa bandar yang kukuh, sementara MCA dan MIC sudah tidak lagi diyakini.
Begitu juga dengan PH, sementara sokongan pengundi bandar dan separa bandar kepadanya agak kukuh, kehadiran UMNO yang asas sokongannya adalah pengundi Melayu luar bandar bersamanya, kedudukannya akan jadi lebih diterima lagi.
Untuk fasa yang seterusnya, terutama oleh kerana jelas ternampak kerjasama PH dan BN di peringkat pusat dan di Perak serta Pahang sudah mula menggerunkan pihak lawan, ia sewajibnya harus diusahakan sama dalam PRN di beberapa negeri yang akan berlangsung selepas ini.
Yang penting, semua negeri yang bakal mengadakan pengundian nanti mesti dipastikan dikuasai oleh gabungan PH dan BN juga.
Siapa yang harus mengetuai negeri dan dari segi pembahagian kerusi, semuanya mesti dirundingi dengan baik.
Jika semua itu berjaya dilakukan, yang lebih penting selepas itu ialah masing-masing harus menjaga semua kerajaan yang ditubuhkan melalui kerjasama PH dengan BN itu dengan sebaik-baiknya.
Masing-masing harus lebih bertolak ansur, berlapang dada, sedia memberi dan menerima serta berjiwa besar atas nama dan semangat Malaysia yang pelbagai sifatnya.
Kalau semuanya dapat dijaga dengan baik – percayalah – gabungan PH dan BN ini mampu terus mentadbir dan menguasai kerajaan di negara ini selama 50 tahun atau sehingga 100 tahun akan datang.
PN, Bersatu dan Pas – bakal telan asap sajalah lepas ini!! –
ShahbudinHusin 04/12/2022.

4.8

5

votes
Article Rating
Kongsikan artikel ini


BAIK MAHIADDIN ATAU HADI AWANG, KEDUA-DUANYA TAK LAYAK JADI KETUA PEMBANGKANG

Berikutan gagal menjadi kerajaan, fokus utama PN kini tentunya ialah bagaimana untul menjadi pembangkang yang berwibawa.
Setidak-tidaknya jika mampu menjadi pembangkang yang berwibawa, terubatlah sikit luka dan lara hati kerana gagal menjadi kerajaan.
Tetapi, syarat utama untuk menjadi pembangkang yang berwibawa, PN mestilah lebih dulu mampu menampilkan seorang Ketua Pembangkang yang berwibawa.
Siapakah calon berwibawa itu?
Apakah Mahiaddin Md Yasin selaku Pengerusi PN dan bekas Perdana Menteri mampu menjadi Ketua Pembangkang yang berwibawa?
Atau apakah oleh kerana Pas memiliki kerusi Parlimen paling banyak dalam PN, maka Hadi Awang selaku Presiden Pas lebih berwibawa untuk diletakkan sebagai Ketua Pembangkang?
Atau PN perlu memilih calon lain?
Secara rasional, sebenarnya baik Mahiaddin atau Hadi, kedua-duanya tidak layak dan tidak harus diletakkan sebagai Ketua Pembangkang.
Mahiaddin adalah Perdana Menteri yang gagal teruk selama berpeluang memegang kuasa selama 17 bulan sebelum ini.
Kegagalan beliau itu malah masih diperkatakan ramai dan terus menghantui jiwa rakyat Malaysia.
Bagaimana bekas CEO yang terbukti gagal mampu menjadi COO yang berwibawa?
Selain itu, rekod kehadiran Mahiaddin ke Parlimen juga adalah buruk, kerap tidak hadir daripada menghadiri persidangan.
Lebih buruk lagi, Mahiaddin turut tergamak mendaruratkan Parlimen lantaran bimbang undi tidak percaya dikemukakan terhadapnya di ketika penolakan serta kemarahan rakyat terhadapnya sedang memuncak.
Maka, dengan perangai kepimpinan sedemikian, disertai dengan jarang hadir ke Parlimen dan gagal sebagai bekas Perdana Menteri, tentulah beliau paling tak layak menjadi Ketua Pembangkang yang mana jawatan itu sekarang ini telah dinaiktaraf sebagai bertaraf menteri.
Lebih daripada itu, Mahiddin juga bukanlah pembahas yang baik serta cemerlang di Parlimen sepanjang 40 tahun penglibatannya sebagai wakil rakyat.
Jika dilantik sebagai Ketua Pembangkang, prestasi serta wibawa PN tentu lebih merosot dan merudum jadinya.
Begitu juga dengan Hadi Awang, selain prestasi kehadiran yang buruk ke Parlimen, beliau juga bukan pembahas atau pendebat yang baik yang sering meletakkan isi dan fakta sebagai keutamaan dalam berhujah.
Beliau sekadar cemerlang sebagai penceramah di pentas politik atau kuliah sehala semata-mata, itu pun kerapkali tampil beremosi dan rasis dalam hujah-hujahnya.
Lebih membimbangkan, Hadi selalu memberi jawapan yang berlainan daripada isu yang ditanya, baik oleh wartawan atau ketika berforum.
Nanti lagi haru jadinya, lain yang sedang dibahaskan di Parlimen, tapi lain pula yang cuba dihujahkannya.
Makanya, jika Hadi jadi Ketua Pembangkang, selain PN jadi haru, tidak ke mana dan terus merosot wibawanya di mata rakyat, beliau hanya bakal dijadikan bahan ketawa semua saja.
Untuk itu, lebih baik beliau lupakan saja jawatan itu, walaupun jika diperolehi, ia adalah penawar kelukaan yang mujarab selepas kehilangan gaji dan jawatan sebagai duta bertaraf menteri yang dipegangnya selama ini.
Lalu, siapa yang paling munasabah di bawah PN untuk jadi Ketua Pembangkang?
Ada dua calon yang amat sesuai serta tampak lebih berwibawa berbanding Mahiaddin dan Hadi untuk dijadikan Ketua Pembangkang.
Mereka tidak lain ialah sama ada Hamzah Zainuddin, Ahli Parlimen Larut dan Setiausaha Agung Bersatu atau Takiyuddin Hassan, Ahli Parlimen Kota Bharu merangkap juga Setiausaha Agung Pas.
Mereka berdua inilah pemimpin masa PN yang patut diketengahkan, malah telah berperanan dengan baik di Parlimen dan dalam pelbagai perencanaan politik selama ini.
– ShahbudinHusin 05/12-2022.

0

0

votes
Article Rating
Kongsikan artikel ini


TENGKU ZAFRUL DAN REKOD HEBAT YANG DICATATNYA

Ketika ramai orang masih tercari-cari jawapan bagaimana Tengku Zafrul Tengku Abdul Aziz boleh dilantik lagi sebagai menteri dalam pentadbiran Anwar Ibrahim, seorang tokoh politik veteran serta berpengalaman, Tengku Azlan Sultan Abu Bakar melihat perkara itu dalam sudut yang berbeza.
Kata beliau, dengan kekal lagi dilantik dalam kabinet baru-baru ini, Tengku Zafrul telah memperlihatnya dirinya seorang yang hebat serta luar biasa.
Bekas CEO CIMB Bank itu, tambah Tengku Azlan, mula dilantik sebagai Menteri Kewangan ketika era kepimpinan Mahiaddin Md Yasin, kemudian terus dikekalkan di jawatan sama selepas Ismail Sabri Yaakob mengambil alih jawatan Perdana Menteri dan kini sebagai Menteri Perdagangan Antarabangsa dan Industri pula dibawah Anwar yang menerajui negara.
“Ini menunjukkan beliau bukan saja berjaya kekal sebagai menteri di bawah tiga Perdana Menteri, malah melalui Perdana Menteri yang datang daripada tiga parti yang berbeza.
“Mahiaddin daripada Bersatu, Ismail Sabri daripada UMNO dan Anwar daripada PKR.
“Perkara ini memperlihatkan Tengku Zafrul seorang yang hebat serta luar biasa yang pencapaiannya tidak mampu dilakukan oleh orang lain,” jelas Tengku Azlan lagi.
Tegasnya, tidak pernah ada mana-mana pemimpin yang mampu kekal sebagai menteri di bawah tiga Perdana Menteri yang datang daripada parti yang berbeza.
“Ini adalah bukti nyata beliau seorang yang hebat dan kita patut berbangga serta mengucapkan tahniah kepadanya,” tambah beliau.
Lebih daripada itu, ujar Tengku Azlan lagi yang pernah memegang jawatan Timbalan Menteri Pengangkutan sebelum ini, ketika dilantik oleh Mahiaddin dan Ismail Sabri sebelum ini, Tengku Zafrul bukan seorang Ahli Parlimen yang menang bertanding sebagai Ahli Dewan Rakyat, sebaliknya hanya melalui lantikan sebagai Ahli Dewan Negara.
“Kekalnya lagi Tengku Zafrul dalam kabinet Anwar baru-baru ini turut perlu sekali lagi melalui lantikan sebagai Senator kerana beliau kalah bertanding mewakili BN di kawasan Parlimen Kuala Selangor kepada calon PH, Dzulkifly Ahmad.
“Ini bermakna sekali lagi juga beliau melakukan pencapaian yang sangat hebat dan luar biasa, walaulah kalah bertanding tapi masih dapat jawatan menteri, sedangkan Dzufkifly yang menang sebagai Ahli Parlimen Kuala Selangot tidak dapat jawatan apa-apa.
“Secara jujur, kita sebenarnya patut sangat berbangga dengan pencapaian hebat beliau itu.
“Dapat jadi menteri di bawah tiga Perdana Menteri berbeza yang datang daripada parti yang berbeza, kemudian setelah kalah bertanding pun tetap kekal lagi sebagai menteri, kalau pun ia bukan suatu rekod dunia, tapi pasti ini adalah rekod luar biasa lagi hebat yang tidak pernah berlaku sebelum ini di negara kita,” kata Tengku Azlan lagi.
Ini jugalah, kata Tengku Azlan, erti sebenar slogan “Malaysia Boleh” yang selama ini menjadi pembakar semangat bagi rakyat negara ini untuk melakukan apa yang ternampak mustahil dan luar biasa.
“Tengku Zafrul telah membuktikan semangat “Malaysia Boleh” dalam dirinya berada di tahap paling tinggi sekali,” kata bekas Ahli Parlimen Jerantut selama tiga penggal itu.
Dengan itu, tegas Tengku Azlan seterusnya, selain kita wajar berbangga dengan pencapaiannya itu, Tengku Zafrul diharapkan lebih cemerlang dengan tugas barunya di Kementerian MITI, terutama dalam menarik kedatangan pelabur asing bagi merancakkan lagi pertumbuhan ekonomi negara.
Dengan pencapaian dan rekod luar biasanya itu, menurut Tengku Azlan, tidak mustahil Tengku Zafrul juga mampu melakukan sesuatu yang luar biasa di kementerian MITI yang baru diterajuinya itu.
– ShahbudinHusin 05/12/2022.

3.6

5

votes
Article Rating
Kongsikan artikel ini


PH-BN AKAN JADI GABUNGAN BESAR – ZAHID HAMIDI

Kerajaan Perpaduan dibentuk Pakatan Harapan (PH) dan Barisan Nasional (BN) diyakini terus menjadi gabungan besar yang tidak akan berakhir untuk tempoh tertentu atau sehingga penggal ini berakhir.
Timbalan Perdana Menteri, Datuk Seri Dr. Ahmad Zahid Hamidi berkata, BN dan PH tidak perlu lagi melihat kepada sejarah lampau dan perbezaan antara kedua-dua pihak itu.
Menurut Presiden UMNO itu, pepatah ‘tidak ada kawan yang kekal, tidak ada musuh yang kekal’ boleh diterjemahkan atas sifat keikhlasan sebagai rakyat Malaysia walaupun berbeza parti sebelum itu.
“Insya-Allah kerjasama ini bukan lima tahun, bukan 10 tahun, bukan 15 tahun (tapi) atas keikhlasan kita akan bekerjasama dalam satu pasukan sebagai the grand coalition (gabungan besar) antara parti-parti yang bergabung untuk membentuk sebuah negara yang lebih gemilang.
“Saya amat yakin jika trend ini dapat kita pertahankan, jika penyatuan dan perpaduan ini dapat kita teruskan Insya-Allah Malaysia akan gemilang, ekonomi kita akan lebih baik dan kos sara hidup akan dapat diatasi.
“Pelaburan asing akan lebih banyak masuk. Pekerjaan akan dapat lebih diwujudkan manakala pelabur-pelabur dalam negeri akan mempunyai kepercayaan yang lebih kepada kepimpinan di bawah Datuk Seri Anwar Ibrahim untuk memimpin negara kita,” katanya.
Beliau yang juga Menteri Kemajuan Desa dan Wilayah berkata demikian ketika berucap pada Ceramah Mega Ayuh Malaysia Padang Serai di Kampung Tunku Putra, Padang Serai malam tadi.
Yang turut hadir, Timbalan Presiden PKR, Rafizi Ramli yang juga Menteri Ekonomi; Ketua Setiausaha PH, Datuk Seri Saifuddin Nasution Ismail merangkap Menteri Dalam Negeri dan Pengerusi BN Kedah, Datuk Seri Jamil Khir Baharom.
Ahmad Zahid berkata, BN yakin PH adalah rakan politik yang terbaik untuk mentadbir negara selain Majlis Kerja Tertinggi (MKT) UMNO yang berkeyakinan terhadap Anwar sebagai pemimpin boleh diharapkan oleh rakyat Malaysia.
Sementara itu, Ahmad Zahid berkata, walaupun UMNO dan BN pada mulanya janggal untuk bekerjasama dengan PKR dan PH namun perkara itu juga boleh diatasi dengan melupakan segala perbezaan lalu.
“Saya tahu yang pakai baju biru muda (warna PKR) dulu kami alergi tetapi percayalah alergi ada ubatnya. Ubatnya ialah keikhlasan untuk kita bekerja bersama-sama sebagai satu pasukan yang kuat.
“Maka atas dasar itulah kita harus melupakan perbedaan-perbedaan dalam kalangan kita (walaupun) baru dua minggu yang lalu saya kutuk mereka, mereka kutuk saya,” katanya.
Sumber –
https://www.utusan.com.my/nasional/2022/12/ph-bn-akan-jadi-gabungan-besar-ahmad-zahid/?utm_source=dable&fbclid=IwAR0rGpy7I3maML-fCuy8yLiOkeZcrGKyckYUPnUS2wwfieJiXrZ61lt8fOI&mibextid=Zxz2cZ

3

2

votes
Article Rating
Kongsikan artikel ini


RAMAI MULAI DEMAM KERANA ANWAR

Dalam banyak ucapannya ketika berkempen, Anwar Ibrahim sering menyebut orang pertama yang akan demam jika beliau menjadi Perdana Menteri adalah Tun Mahathir Mohamad.
Ungkapan itu bagaimanapun bukanlah bermaksud Anwar seorang yang pendendam, tetapi lebih bertujuan menggambarkan dirinya yang tidak berkompromi dengan salah guna kuasa, rasuah, penyelewengan dan amalan memberi kekayaan keterlaluan kepada kroni serta kaum keluarga sendiri.
Dengan takdir Tuhan, meskipun cuba dihalang banyak kali dan janji dimungkiri, Presiden PKR itu akhirnya berjaya menjadi Perdana Menteri ke-10 Malaysia pada 24 November lalu.
Sejak Anwar bergelar Perdana Menteri, walaupun Tun Mahathir kelihatan banyak mendiamkan diri, tidak pula dapat dipastikan sama ada beliau sedang demam atau sihat seperti biasa.
Yang pasti, Anwar tidak melakukan sesuatu yang boleh membuatkan Tun Mahathir jadi demam di hari-hari awalnya menjadi orang paling berkuasa di negara ini.
Selepas mempengerusikan mesyuarat pertama kabinet semalam dan memasuki pejabatnya di Kementerian Kewangan selaku Menteri Kewangan hari ini, tumpuan Anwar jelas untuk memperlihatkan keseriusannya menangani pelbagai masalah dalam negara akibat kebejatan kerajaan terdahulu.
Melalui beberapa pendekatan awal ini, nampaknya ramai yang mula demam dengan gerakan serta pendedahan yang dilakukannya.
Antara perkara yang diputuskan selepas mesyuarat kabinet semalam – semua menteri setuju dipotong gaji sebanyak 20 peratus, cabutan judi khas daripada 22 kali setahun ketika era PN diturunkan kepada 8 kali setahun, mendedahkan kemungkinan wang judi diguna untuk membiayai kempen PN pada PRU15 lalu, berjaya mendapatkan persetujuan Syed Mokhtar Al-Bukhary, taikun Bernas untuk menyumbang RM10 juta pada tahun ini dan RM50 juta bagi tahun depan kepada pesawah padi, melakukan semakan terhadap kontrak rangkaian 5G bernilai RM11 bilion dan akan menyiasat kemungkinan berlaku penyelewengan serta ketirisan dalam perbelanjaan bernilai RM600 bilion sewaktu PKP ketika era Mahiaddin sebelum ini.
Hari ini pula, selepas pertama kami menjejakkan kakinya di Kementerian Kewangan, Anwar menegaskan, wujud pelanggaran peraturan dalam beberapa perolehan kerajaan yang dibuat semasa era Mahiaddin dahulu serta mengesahkan beliau memiliki fail mengenai dakwaannya semalam bahawa kempen PN pada PRU15 lalu dibiayai oleh wang judi.
Selain itu, beliau juga mengumumkan semakan semula projek tebatan banjir bernilai RM7 bilion daripada RM15 bilion keseluruhannya yang dilakukan kerajaan terdahulu kerana rundingan terus yang dilakukan didapati tidak memenuhi peraturan.
“Saya akan pastikan perkara tersebut tidak diteruskan supaya prinsip ketelusan serta peraturan dipatuhi,” tegas Anwar lagi.
Berdasarkan respon yang tertonjol setakat ini, ramai kelihatan tiba-tiba jadi demam dengan gerakan yang dilakukan Anwar.
Mahiaddin, Hamzah Zainuddin, Hadi Awang, Tuan Ibrahim, Takiyuddin Hasan serta sejumlah pemimpin Bersatu dan Pas yang lain adalah mereka yang dikesan mulai demam sekarang ini.
Sementara Anwar menegaskan beliau memiliki fail berkaitan wang judi untuk membiayai PN selepas Takiyuddin menuntut beliau mengemukakan bukti, Tuan Ibrahim dengan pantas tampil mewajarkan keperluan projek tebatan banjir dilakukan secara rundingan terus.
Ehem…ehem…ada apa-apa ke?
Laskar maya PN pula, susulan pendekatan dan gerakan Anwar itu, turut mula sibuk mencipta dalil dan melencongkan isu agar kelihatan tidak melakukan kesalahan.
Di waktu yang sama, rakyat yang selama ini sebahagiannya bagai terlena dengan mainan sentimen kaum dan agama yang mengkhayalkah mereka, tiba-tibanmulai sedar betapa sebenarnya banyak kemungkaran telah disembunyikan oleh pemegang kuasa yang selama ini berwajah palsu.
Hari-hari mendatang, sesuai dengan jiwanya yang membenci rasuah dan penyelewengan, malah itulah tunjang perjuangan reformasi yang digerakkannya, sambil tersemat erat keinginan membela rakyat yang miskin, adalah dipercayai lebih banyak pendedahan akan ditampilkan Anwar yang akan membuatkan kita semua terkejut mendengarnya.
Maka, keputusan mesyuarat kabinet dan sidang media khas Anwar di Kementerian Kewangan selepas ini adalah detik yang ditunggu-tunggu oleh pengamal-pengamal media seluruhnya.
Dalam hal ini, harus kita akui, langkah Anwar memegang jawatan Menteri Kewangan selain Perdana Menteri, adalah keputusan yang tepat lagi bijaksana kerana ia memudahkan beliau untuk bertindak dengan berkesan memulihkan negara ini.
Hanya pemimpin seperti Anwar yang kuat jiwa reformasi, sangat membenci rasuah dan penyelewengan, selain punya keinginan mendalam membantu rakyat bawahan saja yang sesuai memegang jawatan Perdana Menteri dan Menteri Kewangan secara sekaligus.
Walaupun mungkin ramai yang demam dengan gerakan serta pendedahan Anwar, apa yang dilakukannya itu adalah ubat untuk memulihkan negara agar rakyat semua kaum benar-benar terbela akhirnya.
Tanpa kemungkaran didedahkan dan dibanteras terlebih dahulu, usaha pemulihan dan iltizam membela rakyat boleh jadi hanya sia-sia saja.
Apa yang dilakukan Anwar sekarang ini haruslah kita sokong kerana kita sebagai rakyat jugalah penikmat hasilnya nanti.
Yang demam atau yang bakal demam, biarkan mereka sengsara sendiri. –
ShahbudinHusin 06/12/2022.

4.8

15

votes
Article Rating
Kongsikan artikel ini


JANGAN MAIN-MAIN DENGAN ANWAR, PARA MENTERI HARUS SAMA PANTAS SEPERTINYA

Anwar Ibrahim sudah berusia 75 tahun, tetapi tenaga dan kecergasannya seperti tidak pernah tua.
Melihatnya berjalan saja pun sudah ternampak aura segar dan cergas beliau di sebalik usianya yang bukan lagi muda itu.
Ketika kempen PRU15 baru-baru ini, setiap hari beliau berkempen dengan berada di negeri yang berbeza untuk menghadiri tujuh sehingga lapan program sehari.
Selain beramah mesra dengan rakyat yang menunggu kehadirannya, Anwar juga akan berucap antara 20 minit hingga setengah jam di setiap program yang dihadirinya itu.
Bayangkan dalam tempoh lebih tiga minggu sebelum tarikh mengundi pada 19 Disember lalu, itulah rutin Anwar setiap hari, tanpa rehat dan tanpa ada cuti.
Siapa di kalangan kita yang seusia dengannya mampu berbuat begitu?
Sebaik mengangkat sumpah pada 24 Disember lalu dan mula bertugas sebagai Perdana Menteri pula, sekali lagi Anwar memperlihatkan tenaga yang dimilikinya memang tidak pernah tua.
Berada di pejabat dengan pelbagai urusan, bertemu pegawai dan tetamu yang ingin berjumpa dengannya, selain bermesyuarat, Anwar juga sempat berkejar ke beberapa istana kerana ada titah mengadap yang perlu dipatuhinya.
Selepas bermesyuarat atau berjumpa pegawai kakitangan Kementerian Kewangan, Anwar kemudiannya tetap sopan dan santai menemui wartawan yang sedang menunggu untuk memberi laporan, bukan keluar ikut pintu belakang kerana takut kepada soalan atau berani hanya dengan memberi perutusan.
Kesimpulan mudah daripada apa yang terpamer itu, Anwar tidak main-main dengan tugas dan tanggungjawab yang diamanahkan kepadanya sebagai Perdana Menteri.
Menyedari keadaan negara yang rosak di sana sini dan banyak kerja perlu dilakukan untuk memperbaikinya, Anwar seperti sedang berkejar dengan masa yang tetap 24 jam setiap hari dalam tugas serta tanggungjawab yang ingin dilakukannya.
Di samping harapan rakyat menggunung tinggi kepadanya, di waktu yang sama, serangan mereka yang dengki dan ingin menjatuhkannya tidak sama sekali pernah berhenti.
Maka, agak difahami jika beliau seperti “lipas kudung” bekerja sekarang ini, sambil tidak lupa menepis dan membuat serangan kepada musuh yang menanti.
Dalam hal ini dan untuk memastikan apa yang dilakukan Anwar sebagai Perdana Menteri menemui kejayaan, adalah penting untuk para menteri kabinet terutamanya, agar turut sama bergerak pantas dan ligat bekerja sepertinya.
Para menteri tidak boleh lagi sambil lewa, lembab dan perlahan dalam melaksanakan tugas serta tanggungjawab seharian kerana apa yang rakyat mahu lihat sekarang ialah hasil dan manfaat untuk mereka.
Tugas rakyat mengundi untuk memilih kerajaan sudah pun selesai dan kini giliran kerajaan yang dipilih untuk menunaikan segala janji dan manifesto yang dibentangkan sewaktu berkempen dahulu pula mengambil gilirannya.
Jika Perdana Menteri minta selesaikan dengan segera isu harga telur misalnya, janganlah bila pengumumman dibuat, benda lain yang diumumkan.
Kalau mengadakan sidang media, menteri hendaklah serius dan memberi sepenuh perhatian, janganlah sambil itu tiba-tiba nak seluk poket mengambil telefon untuk menjawab panggilan.
Awak itu menteri, berilah pegawai saja jawab panggilan telefon ketika mengadakan sidang media.
Lainlah dengan Anwar, yang menelefonnya ketika beliau mengadakan sidang media ialah Presiden Turki, itu sudah pastilah beliau perlu menjawabnya.
Tapi siapa yang menelefon menteri berkenaan ketika beliau mengadakan sidang medianya itu?
Tolonglah, jangan bagi malu, jangan lembab dan jangan banyak sangat syok sendiri dapat jadi menteri.
Anwar sebagai Perdana Menteri yang cergas, rajin serta ligat bekerja tidak akan memberi apa-apa makna kepada rakyat jika beliau tidak mendapat bantuan daripada menteri-menterinya sendiri yang menampakkan sikap lembab serta perlahan dalam bekerja.
Menteri-menteri harus sama seiring, sehayun dan selangkah dengan iltizam Perdana Menteri yang ingin bekerja keras, ligat dan membuang jauh-jauh rasa penat dalam dirinya.
Sebagai permulaan, bolehkah mulai sekarang para menteri mula berjalan laju sikit sebagaimana pantasnya Anwar melangkah? –
Shahbudinahusin 07/12/2022.

4.4

8

votes
Article Rating
Kongsikan artikel ini


JIKA ANWAR MAHU JUGA DIJATUHKAN 19 DISEMBER INI, SIAPA INGIN DIJADIKAN PERDANA MENTERI? ADAKAH HADI?

Di atas kertas dan berdasarkan perkiraan logik, Anwar Ibrahim dilihat tiada masalah untuk melepasi usul undi percaya di Parlimen pada 19 Disember ini.
Dengan sokongan terbina melalui 148 daripada 222 Ahli Parlimen menyokongnya dalam pembentukan kerajaan perpaduan sebagaimana dititahkan oleh Yang Dipertuan Agong, ternampak hampir mustahil untuk blok pembangkang menggugat kedudukan tersebut.
Lagi pula, dengan Anwar hanya baru mengangkat sumpah sebagai Perdana Menteri pada 24 November dan jika pada 19 Disember, beliau sudah mahu dijatuhkan, bukan kepalang derhaka namanya jika Ahli-Ahli Parlimen masih tergamak berbuat demikian.
Begitu pun, selagi namanya politik dan politik itu seni yang serba mungkin, Anwar tidak harus bersikap mudah atau alpa untuk mendepani tarikh undi percaya itu nanti kerana apa saja kemungkinan boleh berlaku.
Yang penting, beliau harus memastikan tanpa kompromi setiap parti yang menyokong kerajaan perpaduan ini membuktikan “kata benar-benar dikota” daripada kalangan semua Ahli Parlimen parti masing-masing.
Tidak patut wujud pendirian yang berbeza lagi di kalangan Ahli Parlimen setelah parti membuat ketetapan akur dengan titah Agong menyokong pembentukan kerajaan perpaduan.
Jika dibenarkan berlaku juga, apa gunanya ada Akta Anti Lompat parti dikuatkuasakan?
Meski begitu, sebagaimana disedari semua, gerakan dan serta usaha mahu menjatuhkan Anwar sebagai Perdana Menteri tetap tidak pernah berhenti daripada beroperasi.
Satu-satunya kilang yang tidak pernah tutup atau rehat ialah kilang menjatuhkan orang melalui politik.
Soalnya, jika Anwar mahu dijatuhkan, siapa pula ingin dinaikkan sebagai Perdana Menteri?
Adakah Mahiaddin Md Yasin yang pernah gagal teruk selama 17 bulan sempat berkuasa sebelum ini mahu diangkat semula?
Tidak ingatkah kita bagaimana beliau telah mendaruratkan Parlimen kerana takut undi tak percaya dibentangkan terhadapnya, kemudian tidak mesra media dan selalu syok sendiri dengan tampil sendirian melalui perutusan khas semata-mata?
Pemimpin begitukah kita mahukan memimpin negara ini sekali lagi?
Atau kita mahukan Ismail Sabri Yaakob yang mungkin lebih baik daripada Mahiaddin, tapi Mahiaddin sendiri mengatakan Ahli Parlimen Bera itu sebagai Perdana Menteri yang juga gagal – untuk dijadikan Perdana Menteri buat kali kedua?
Atau jika Anwar berjaya dijatuhkan kali ini, kita mahu Presiden Pas, Hadi Awang pula diletakkan sebagai bakal Perdana Menteri negara ini?
Sediakah orang Islam yang rasional serta orang bukan Islam di negara ini melihat Hadi jadi Perdana Menteri?
Selain mereka, siapa lagi yang layak untuk diketengahkan mengetuai negara ini?
Adakah Tuan Ibrahim Tuan Man, Hamzah Zainudddin atau Takiyuddin Hasan turut layak untuk dijadikan Perdana Menteri?
Mahu tidak mahu, harus kita akui bahawa dalam waktu semasa atau terdekat ini, tiada mana-mana pemimpin yang lebih baik dan layak selain Anwar untuk mengemudi negara ini.
Sebelum ini, ada keghairahan untuk menukar Perdana Menteri kerana Anwar yang dirasakan paling sesuai dan paling layak memimpin negara ini belum berpeluang menduduki jawatan tersebut.
Tetapi, setelah Anwar berada di situ, pencarian lain sudah tidak diperlukan lagi – sekurang-kurangnya untuk waktu terdekat atau sehingga PRU16 pada tahun 2027 akan datang.
Dengan ketokohannya yang tidak perlu dipertikaikan lagi, dikenali di seluruh dunia, punya hubungan antarabangsa yang meluas, seorang pejuang reformasi yang gigih lagi cekal, tidak pernah kenal penat, pemidato yang hebat dan tidak takut berdepan media dan sesiapa saja untuk berdebat, cuba menukar Anwar tidak ubah seperti memilih jalan gelap untuk masa depan negara ini.
Lebih gelap lagi masa depan kita semua jika akhirnya pilihan itu ditakdirkan jatuh kepada Hadi hanya kerana semata-mata Pas memiliki paling banyak kerusi dalam blok pembangkang sekarang ini.
Dalam konteks Anwar dan dengan segala pakej yang dimilikinya, beliau seharusnya diberi ruang yang cukup selesa untuk memimpin negara, seterusnya membuktikan hasilnya kepada kita semua
,
 bukan dijatuhkan di garisan permulaan lagi.
– ShahbudinHusin 07/12/2022.

3.8

11

votes
Article Rating
Kongsikan artikel ini


APA MASALAHNYA JIKA PERDANA MENTERI BERMENTALITI PEMBANGKANG?

Agaknya kerana mula terasa panas dengan beberapa pendedahan awal Perdana Menteri berkaitan sisi gelap kerajaan terdahulu pimpinan Mahiaddin Md Yasin, kini timbul serangan bahawa Anwar Ibrahim didakwa masih bermentaliti pembangkang.
Antara pendedahan awal Anwar itu ialah wujudnya perlanggaran peraturan dalam perbelanjaan kerajaan ketika pandemik Covid19, wang judi membiayai kempen PN dan semakan semula projek tebatan banjir bernilai RM7 bilion daripada RM15 bilion yang diluluskan secara runding terus lantaran aspek ketelusan didapati tidak dipatuhi.
Kononnya, kata mereka, tugas utama Perdana Menteri dan kerajaan sekarang ialah memberi khidmat terbaik dan menyelesaikan isu-isu berkaitan rakyat, bukannya sibuk menyelongkar almari buruk.
Lalu, mereka menyenaraikan beberapa isu melibatkan rakyat seperti harga ayam, telur, sayur-sayuran dan pelbagai lagi yang masih belum dicari jalan penyelesaiannya sehingga kini.
Kepada PN yang kini menjadi blok pembangkang, tak usah risau, Anwar bukanlah tidak sedar peranan serta tanggungjawabnya sebagai Perdana Menteri dan mengetuai kerajaan.
Anwar juga tentunya lebih daripada sedar tentang harapan tinggi rakyat terhadapnya untuk meringankan beban kehidupan mereka.
Tetapi, harap semua bersabar sikit kerana kabinet belum pun sampai seminggu dibentuk, malah timbalan-timbalan menteri juga belum lagi dilantik.
Takkan hari ini kahwin, tup-tup esok lusa dah nak dapat anak?
Sabar-sabarlah dulu…
Namun demikian, dalam keadaan blok pembangkang siang malam terus mencari salah kerajaan yang relatifnya masih terlalu baru ini, diharap mereka tidak lupa bahawa perkara pertama yang diambil berat Anwar iaitu pada 27 November, tiga hari selepas mengangkat sumpah pada 24 November ialah mempengerusikan Mesyuarat Khas Majlis Tindakan Sara Hidup Negara Tahun 2022 bersama jabatan dan agensi kerajaan berkaitan bagi membincangkan isu kos sara hidup yang menekan rakyat.
Selepas bermesyuarat itu, beliau seterusnya memberi tempoh dua minggu kepada majlis berkenaan untuk meneliti dan memperincikan pelbagai isu berkaitan subsidi rakyat, seterusnya menghantar laporan kepadanya.
“Saya beri tempoh dua minggu untuk mereka mencerakin, menyelusuri seluruh implikasi dan bincang dengan sektor swasta, pelabur supaya mereka faham subsidi tujuannya untuk meringankan beban rakyat miskin,” katanya.
Dengan tindakan tersebut, bukankah Anwar sebenarnya telah memperlihatkan beliu amat mengutamakan soal perut dan poket rakyat?
Cuma, sekali lagi, sabarlah dulu untuk tindakan yang lebih menyeluruh kerana tempoh dua minggu itu belum pun cukup detiknya lagi.
Malah, sementara menunggu tempoh dua minggu itu, Anwar juga mengadakan perbincangan dengan tauke Bernas, Syed Mokhtar Al-Bukhary yang kemudian bersetuju menyumbang RM60 juta kepada pesawah padi di seluruh negara.
Semua ini adalah langkah agresif dan cakap serupa bikin Anwar untuk membantu golongan yang dikenalpasti susah dan memerlukan bantuan.
Percayalah, langkah seterusnya untuk golongan susah yang lain akan terus diberi perhatian selepas ini secara bertahap mengikut keutamaan serta keperluan.
Tetapi, dalam kita juga mesti melihat usaha murni Anwar dalam membela kehidupan rakyat dengan mata hati, bukan dengan jelingan dengki, di waktu yang sama beliau juga ada tanggungjawab moral mendedahkan salah laku serta kecurangan yang mungkin dilakukan kerajaan terdahulu.
Semua kecurangan dan salah laku itu semestinya perlu didedahkan agar rakyat tahu hakikat yang sebenarnya.
Ini bukan saja agar, jika ada pelanggaran undang-undang dan peraturan telah berlaku, maka tindakan sewajarnya harus diambil, malah ini juga suatu peringatan kepada pasukannya dalam kerajaan sekarang agar menjauhi perbuatan terkutuk itu.
Bagi mereka yang rasional, tidaklah sukar memahami bahawa mendedahkan kecurangan kerajaan terdahulu adalah suatu keperluan kerana daripada pembersihan itulah baru lebih mudah melakukan pendekatan yang benar-benar berkesan untuk membela rakyat.
Kalau kerana itu, Anwar dianggap masih bermentaliti pembangkang, apa masalahnya?
Jika kerajaan terdahulu atau pimpinannya tidak terlibat dengan apa-apa salah laku serta kecurangan, kenapa mereka mesti takut dengan penyelongkaran dan kerana Anwar masih bermentaliti pembangkang?
Lagi pun, kalau dengan tindakan Anwar yang bermentaliti pembangkang lantaran terus mendedahkan kemungkaran demi kemungkaran yang cuba disembunyikan itu dapat membawa kebaikan kepada masa depan negara, tak bolehkah blok pembangkang sama-sama memberi sokongan?
Atau blok pembangkang sekarang yang tak sedar diri dan masih perasan sebagai kerajaan?
– ShahbudinHusin 08/12/2022.

3.6

8

votes
Article Rating
Kongsikan artikel ini


BILA PEGAWAI BEKAS PM YANG GAGAL CUBA TUNJUK PANDAI…

Ada seorang pegawai kepada bekas Perdana Menteri yang gagal cuba memberi nasihat kepada Perdana Menteri semasa agar benar-benar menjadi Perdana Menteri yang sebenar.
Katanya, tindakan Perdana Menteri semasa sebagai Perdana Menteri di peringkat awal ini dengan mendedahkan kesalahan kerajaan terdahulu memperlihatkan beliau masih terbawa-bawa dengan perwatakan sebagai Ketua Pembangkang.
Seterusnya, beliau menggariskan beberapa nasihat yang patut dilakukan oleh Perdana Menteri semasa bermula minggu depan.
Aduhhh…terlihat ada sedikit ‘sakit’ pegawai ini nampaknya dan cuba tunjuk pandai seolah-olah beliau pegawai yang ada rekod cemerlang selama ini.
Kalau beliau pernah berkhidmat dengan Perdana Menteri yang berjaya dan cemerlang, barangkali boleh jugalah diterima pakai semua nasihatnya itu.
Ini tidak, bekas Perdana Menteri yang beliau pernah berkhidmat itu sendiri adalah Perdana Menteri yang gagal segagal-gagalnya sepanjang 17 bulan kuasa berada dalam tangannya.
Apakah beliau tidak memberi nasihat yang betul kepada bossnya ketika itu?
Kalau beliau benar-benar pandai memberi nasihat, kenapa bossnya hanya mampu bertahan 17 bulan saja?
Kemudian dalam pergelutan merebut kuasa selepas PRU15 baru-baru ini, walaupun parti bossnya sekadar berada di tempat kedua, pegawai berkenaan juga dilihat turut memainkan peranan penting untuk memastikan bossnya itu dapat kembali sebagai Perdana Menteri semula.
Dalam beberapa catatan di media sosialnya sambil memetik peranan yang dimainkan oleh Speaker Parlimen dalam usahanya itu, bermakna tidak tersembunyi lagi peranannya itu.
Malangnya, sebagaimana ketika beliau berkhidmat dengan bossnya yang gagal selama 17 bulan sebelum ini, sekali lagi usaha beliau untuk membawa kembali bossnya berkuasa semula turut gagal.
Dua kali gagal beb…lepas tu ada hati pula nak memberi nasihat kepada Perdana Menteri semasa yang hanya dalam tempoh lima hari selepas mengangkat sumpah sebagai Perdana Menteri, tidak kurang 50 ketua negara asing memberi ucapan tahniah serta penghargaan.
Bermakna, keberadaan Perdana Menteri semasa memimpin Malaysia pada ketika ini adalah diiktiraf dan mendapat penghormatan tinggi daripada seluruh dunia.
Semasa bekas bossnya mengangkat sumpah sebelum ini, cuba beliau periksa semula fail lama, ada berapa ketua negara memberi ucapan tahniah ketika itu?
Dalam kesempatan yang sama, selain memberi nasihat kepada Perdana Menteri semasa berkenaan apa yang perlu dilakukan selepas ini, pegawai bekas Perdana Menteri yang gagal itu juga sempat memberitahu tentang penglibatannya seawal bermulanya gerakan reformasi sebelum ini.
Katanya, beliau merupakan penyokong Perdana Menteri semasa pada ketika itu dan turut berarak di Dataran Merdeka bersama kawan-kawannya.
Ehhh…ini seperti suatu promosi diri yang semacam mahu minta kerja dengan jawatan lamanya dengan Perdana Menteri semasa? –
ShahbudinHusin 08/12/2022.

3.9

7

votes
Article Rating
Kongsikan artikel ini


ANWAR SAMAN PEMFITNAH TINDAKAN PALING TEPAT, MALAH MAHKAMAH PATUT NAIKKAN LAGI HUKUMAN

Sehingga ini tiga pemimpin PN telah diambil tindakan undang-undang oleh Perdana Menteri, Anwar Ibrahim kerana memfitnah dan membuat tuduhan palsu.
Mereka ialah Mahiaddin Md Yasin, Pengerusi PN; Razman Zakaria, Ketua Pas Perak dan Ahmad Amzad Hashim, Ahli Parlimen Pas Kuala Terengganu.
Mahiaddin dan Ahmad Amzad disaman kerana membuat tuduhan palsu bahawa Anwar ketika menjadi Penasihat Ekonomi Selangor telah membuat tuntutan sebanyak RM15 juta.
Pejabat Menteri Besar Selangor telah menafikan dakwaan berkaitan tunturan RM15 juta itu dan menegaskan bayaran simbolik yang diterima Anwar hanyalah sebanyak RM1.
Selain itu, Ahmad Ahmad juga disaman kerana mempertikaikan pengampunan diraja yang diberikan kepada Anwar pada 2018 atas tiga sabitan salah guna kuasa dan liwat.
Razman pula disaman berhubung ucapannya yang mengaitkan Anwar dengan dakwaan membawa agenda lesbian, gay, biseksual dan transgender (LGBT) di negara ini dan menyokong agenda komunis.
Semua saman terhadap mereka itu dikemukakan Anwar atas kapasiti peribadinya.
Tindakan Anwar mengemukakan semua saman itu tidak bermaksud untuk menghalang kebebasan bersuara atau kepimpinannya tidak sedia dikritik, tetapi semua tuduhan yang dibuat itu adalah fitnah dan palsu.
Mengkritik dan menegur, terutama dalam konteks politik adalah jauh berbeza dengan membuat tuduhan palsu serta memfitnah.
Sebagamana Islam mengharamkan melakukan fitnah dan ia merupakan suatu dosa yang besar, apa yang dilakukan Anwar sebenarnya sangat tepat lagi wajar.
Mendepani fitnah, tak kira siapa pun yang dituduh demikian, membuat penafian atau penjelasan semata-mata sebenarnya tidak lagi memadai.
Pembuat fitnah akan terus melakukan kerja jahat dan terkutuk itu jika sekadar dilawan dengan penafian atau penjelasan saja.
Ini kerana ia tidak memberi ketakutan kepada mereka untuk meneruskan fitnah yang sama atau fitnah yang lain di waktu yang berlainan, terutama melalui luasnya medium media sosial sekarang ini.
Hanya dengan disaman atau diambil tindakan undang-undang saja boleh memberi ketakutan atau pengajaran kepada mereka terbabit.
Begitu pun, untuk lebih berkesan menangani fitnah yang kesannya membunuh jiwa manusia, hakim-hakim seharusnya turut sama memainkan peranan membendung amalan fitnah dengan mengenakan hukuman setinggi mungkin jika terbukti kesalahannya.
Misalnya jika pembuat fitnah disaman RM5 juta atau RM10 juta, hakim atau mahkamah harus mempertimbangkan untuk mengekalkan amaun denda yang dituntut itu atau menaikkan lagi jumlahnya mengikut keseriusan kesalahan yang dilakukan.
Jangan lagi hukuman denda memfitnah sekadar serendah RM5 ribu, RM10 ribu atau seumpamanya.
Jumlah sekecil itu tidak mendatangkan sebarang pengajaran kepada pembuat fitnah, malah tidak memberi ketakutan untuk mereka mengulanginya lagi.
Dalam hal ini, melalui saman yang diambilnya, Anwar telah memberi mesej yang jelas iaitu beliau dan kerajaan pimpinanya ini tidak akan sama sekali berkompromi dengan segala bentuk fitnah, meski yang melakukannya memakai kopiah.
Di banyak negara lain, pemimpin atau ketua negara mereka juga kerap mengambil tindakan undang-undang jika difitnah dengan tuduhan palsu.
Pemimpin dalam negara kita juga tidak kurang yang berbuat demikian sebelum ini.
Pokoknya, kalau pun pembuat fitnah tidak takut dengan dosa dan pembalasan Tuhan atas kejahatan mereka, sekurang-kurangnya mereka ada sedikit gentar bila terpaksa membayar denda dengan jumlah yang besar.
– ShahbudinHusin 09/12/2022.

4

10

votes
Article Rating
Kongsikan artikel ini


KERANA ANWAR, MALAYSIA KINI BEGITU DIPANDANG TINGGI USAHAWAN LUAR NEGARA

Hanya dalam tempoh lima hari selepas mengangkat sumpah sebagai Perdana Menteri pada 24 November lalu, dilaporkan sebanyak 48 ketua negara daripada seluruh dunia telah mengutus ucapan tahniah kepada Anwar Ibrahim.
Dengan ucapan tahniah seumpamanya terus tidak putus, jumlahnya ketika ini mungkin sudah melebihi 60 negara.
Ini adalah rekod yang tidak pernah dicapai sebelum ini, sekaligus memperlihatkan bagaimana dunia begitu mengiktiraf kehadiran Anwar dalam memimpin negara ini.
Hakikatnya, seiring dengan rakyat Malaysia yang secara umumnya gembira kerana Anwar dan bukan pemimpin yang sebelum ini pernah dicop gagal memimpin negara ini, negara luar juga tidak kurang gembira yang mereka rasai.
Bersama dengannya, usahawan Malaysia yang terlibat dalam perniagaan dengan negara luar, turut tidak terkecuali menerima kesan baik daripada kehadiran Anwar itu.
Mereka secara langsung mendapati ahli perniagaan luar negara begitu memandang tinggi dan hormat kepada Malaysia pada ketika ini.
Seorang usahawan yang juga Pengerusi Kehormat Persatuan Kontraktor Bumiputera Malaysia, Mokhtar Samad adalah antara yang terawal dapat mengalami pengalaman yang membuatnya rasa bertuah serta bangga sebagai rakyat Malaysia.
Selepas Anwar diangkat menerajui negara, beliau pada minggu lepas telah mengadakan kunjungan ke Jepun dan Taiwan selama beberapa hari atas urusan perniagaan bersama beberapa rakan niaganya.
Menurut Mokhtar, dalam perbincangannya dengan beberapa usahawan dan pelabur di kedua-dua negara tersebut, mereka kini didapati amat memandang tinggi dan hormat kepada Anwar yang mengetuai negara, sekaligus tidak menyembunyikan lagi minat yang mendalam untuk meluaskan perniagaan mereka ke Malaysia.
Selain memuji Anwar dan menganggap rakyat Malaysia begitu beruntung kerana dapat pemimpin yang berwibawa mengetuai negara, mereka malah yakin Malaysia akan menempa kemajuan yang membanggakan pada tahun-tahun mendatang nanti.
“Baik di Taiwan atau Jepun, semua ahli perniagaan yang kami temui begitu hormat dan memandang tinggi kepada negara yang kini dipimpin Anwar.
“Mereka yakin Anwar akan membawa dasar yang positif kepada pelabur untuk menanam modal dan mengembangkan lagi ekonomi negara,” ujar beliau lagi.
Malah kata Mokhtar lagi, disebabkan terlalu hormat dan memandang tinggi itu, beliau dan rakan niaganya diberi layanan yang amat baik serta dibawa sehingga ke rumah dan diperkenalkan kepada ahli keluarga mereka.
“Saya kerap juga sebelum ini ke beberapa negara atas urusan perniagan, tetapi keadaannya cukup berbeza setelah Anwar mengetuai negara ini,” tambah Mokhtar lagi.
Menurut Mokhtar, antara sebab penghormatan, kekaguman dan minat mendalam ahli perniagaan luar negara terhadap Malaysia adalah kerana Anwar dikenali di peringkat antarabangsa dan bersahabat dengan ramai pemimpin terkemuka dunia.
Atas dasar tersebut, kata beliau, mereka amat yakin Malaysia adalah antara negara masa depan yang paling sesuai serta selamat untuk mereka menanam modal dan mengembangkan perniagaan.
Sementara itu, dalam perbualan dengan beberapa ahli perniagaan lain yang turut mempunyai hubungan dagang dengan negara luar, mereka juga mendapati hal yang sama ketika ini.
Kata mereka, rakan perniagaan di luar negara kini mula menunjukkan minat yang lebih tinggi dan luar biasa terhadap Malaysia.
“Kami tidak pernah mengalami keadaan luar biasa seperti ini sejak beberapa tahun kebelakangan ini,” tambah mereka ceria kerana ternampak peluang lebih terbuka untuk meluaskan lagi perniagaan masing-masing.
– ShahbudinHusin 09/12/2022.

4

9

votes
Article Rating
Kongsikan artikel ini


KEPUTUSAN BERSATU SABAH MEMBUBARKAN DIRI SENDIRI TANDA MAHIADDIN TAK LAGI DIYAKINI

Walau apa jua hujah yang cuba dikemukakan, keputusan Bersatu Sabah membubarkan dirinya dan keluar daripada Bersatu di peringkat pusat adalah tanda hilangnya kepercayaan terhadap kepimpinan Mahiaddin Md Yasin.
Alasan pembubaran itu disebabkan landskap politik negara yang berubah, akur titah Agong berkenaan kerajaan perpaduan dan menyokong kepimpinan Anwar Ibrahim untuk kestabilan dan memulihkan ekononomi boleh dikata hanya sebagai hujah kedua dan penyedap bahasa saja.
Sebab utama, malah paling logik dan mudah diterima ramai ialah kerana Mahiaddin tidak lagi diyakini dalam memimpin Bersatu dan untuk terus mengejar jawatan Perdana Menteri.
Kalau keyakinan terhadap Mahiaddin masih ada untuk mengejar jawatan Perdana Menteri, tentulah tidak mungkin sama sekali Bersatu Sabah berbuat demikian.
Lantaran merasakan tiada harapan untuk terus berharap kepada Mahiaddin, memisahkan diri dirasakan pilihan paling baik sekali.
Untuk rekod, terdapat empat Ahli Parlimen daripada Bersatu Sabah yang menang pada PRU15!baru-baru ini, tetapi kesemuanya bertanding atas tiket GRS.
Dua daripada mereka iaitu Ahli Parlimen Papar, Armizan Mohd Ali dilantik sebagai Menteri di Jabatan Perdana Menteri (Hal Ehwal Sabah dan Sarawak) manakala Ahli Parlimen Batu Sapi, Khairul Firdaus Akbar Khan dilantik sebagai Timbalan Menteri Pelancongan, Seni dan Budaya.
Di peringkat Kerajaan Negeri pula, terdapat 15 Ahli Dewan Undangan Negeri (ADUN) Bersatu Sabah termasuk dua ADUN lantikan.
Meski dengan pembubaran Bersatu Sabah itu tidak mengurangkan jumlah kerusi Parlimen PN sedia ada iaitu 74, tetapi parti itu tiada cengkaman lagi di negeri berkenaan.
Selepas ini Hajiji Noor yang merupakan Ketua Menteri Sabah akan menubuhkan sebuah parti tempatan baru yang terasing daripada Bersatu, tetapi kekal berada dalam GRS.
Berdasarkan perlembangan terbaru ini, Bersatu khasnya dan PN umumnya, sudah boleh dianggap tempang dalam perjalanan masa depannya.
Paling khusus, Mahiaddin dalam hal ini haruslah memikirkan secara serius untuk berundur diri dan menyerahkan kepada pemimpin lain untuk menerajui parti itu.
Beliau terbukti sudah tidak diyakini dan tidak diperlukan lagi.
Di mata banyak pihak dalam Bersatu dan PN sendiri, kesilapan paling besar Mahiaddin ialah menolak dengan angkuh titah Agong berhubung pembentukan kerajaan perpaduan.
Penolakan itu bukan saja memperlihatkan kesombongan dan tiada jiwa besar dalam diri Pengerusi PN itu, malah menyebabkan PN terlepas peluang untuk terus berada dalam kerajaan.
Seorang pemimpin Bersatu dengan nada kesal berkata, jika bukan Mahiaddin memimpin PN ketika ini, gabungan itu pasti sudah merupakan sebahagian daripada pihak yang membentuk kerajaan perpaduan sebagaimana dititahkan Agong.
Sebelum ada pihak dalam Bersatu tampil memaksanya berundur pergi selepas ini, tambahan lagi Hamzah Zainuddin sudah dinamakan sebagai calon Ketua Pembangkang, kewajaran untuk Mahiaddin mengundurkan diri sebenarnya sudah tidak dapat dielakkan lagi.
– ShahbudinHusin 10/12/2022.

4.4

7

votes
Article Rating
Kongsikan artikel ini